text:
CHITSAUKO 27
“Kunaka Kwake Kukuru Sei!”
1, 2. Kunaka kwaMwari kwakakura sei, uye Bhaibheri rinokusimbisa zvakadini?
SHAMWARI dzine chitsama dzave nenguva dzichiwirirana, dzinodyira panze dzakadziya zvadzo mushana wemadeuka zuva, dzichiseka nokutaura sezvadzinoyemura kuona zuva richinyura. Kure kubva ipapo, murimi anotarisa kuminda yake onyemwerera nokugutsikana nemhaka yokuti makore akasvibirira amisa, uye madonhwe emvura ava kutanga kuti do do do achiwira pazvirimwa zvanga zvaomerwa. Kumwewo, murume nomudzimai vanofadzwa nokuona mwana wavo achitanga kudhanaira.
2 Vangava vachizviziva kana kuti vasingazvizivi, vanhu vakadaro vose vari kubatsirwa nechinhu chimwe—kunaka kwaJehovha Mwari. Vanhu vanonamata vanowanzodzokorora mashoko okuti “Mwari akanaka.” Bhaibheri rinotosimbisa izvi kupfuura ipapa nokure. Rinoti: “Kunaka kwake kukuru sei!” (Zekaria 9:17, NW) Asi zvinoratidza sokuti vashomanana nhasi vanonyatsoziva zvinoreva mashoko iwayo chaizvo. Kunaka kwaJehovha Mwari kunosanganisirei chaizvo, uye kunaka kwaMwari uku kunoitei kumumwe nomumwe wedu?
Rutivi Runoshamisa Rworudo rwaMwari
3, 4. Kunaka chii, uye nei kunaka kwaJehovha kungarondedzerwa zvakanakisisa sokuratidzwa kworudo rwake?
3 Mumitauro mizhinji yemazuva ano, “kunaka” rinenge rinongova shokowo zvaro. Zvisinei, sezvinoratidzwa muBhaibheri, kunaka hakusi shokowo zvaro. Zvikurukuru kunoreva tsika dzakanaka kwazvo. Saka neimwe pfungwa, tingati kunaka kwakazara muna Jehovha. Unhu hwake hwose—kusanganisira simba rake, ruramisiro yake, uye uchenjeri hwake—zvose zvakanaka pazvose. Kunyange zvakadaro, kunaka kungarondedzerwa zvakanakisisa sokuratidzwa kworudo rwaJehovha. Nei?
4 Kunaka unhu hunoratidzwa nezviito kune vamwe. Muapostora Pauro akaratidza kuti muvanhu kunokwezva kupfuura kururama. (VaRoma 5:7) Munhu akarurama anogona kutarisirwa kutevera nokuvimbika zvinodiwa nomutemo, asi munhu akanaka anoita zvinopfuura ipapo. Ndiye anotanga kutsvaka nzira dzokubatsira nadzo vamwe. Sezvatichaona, Jehovha ndiwo manakire aakaita iwayo zvechokwadi. Sezviri pachena, kunaka kwakadaro kunobva murudo rwaJehovha rusingaperi.
5-7. Nei Jesu akaramba kudanwa achinzi “Mudzidzisi Akanaka,” uye ichokwadi chipi chinokosha chaakasimbisa ipapo?
5 Jehovha akasiyanawo nevamwe mukunaka kwake. Isiri nguva refu Jesu asati afa, mumwe murume akaenda kwaari kunobvunza mubvunzo, achimudana nemashoko okuti “Mudzidzisi Akanaka.” Jesu akapindura kuti: “Nei uchinditi akanaka? Hapana munhu akanaka, kunze kwomumwe chete, Mwari.” (Mako 10:17, 18) Ee, mhinduro iyoyo ingakushamisa kwazvo. Nei Jesu akaruramisa murume wacho? Jesu chaizvo akanga asiri “Mudzidzisi Akanaka” here?
6 Sezviri pachena, murume wacho akanga ari kushandisa mashoko okuti “Mudzidzisi Akanaka” sezita rokuremekedza achibata kumeso. Jesu nenzira yokuzvininipisa akati mbiri yakadaro ipiwe Baba vake vokudenga, avo vakanaka mupfungwa yakakwana. (Zvirevo 11:2) Asi Jesu akanga ari kusimbisawo chimwe chokwadi chakadzama. Jehovha bedzi ndiye chiyereso chezvakanaka. Iye bedzi ndiye ane kodzero sachangamire yokusarudza zvakanaka nezvakaipa. Adhamu naEvha, nokudya muti wokuziva zvakanaka nezvakaipa vachipandukira, vakatsvaka kutora kodzero iyoyo pachavo. Kusiyana navo, Jesu nokuzvininipisa anosiyira kuna Baba vake zvokugadzwa kwemitemo.
7 Uyezve, Jesu aiziva kuti Jehovha ndiye tsime rezvose zvakanaka zvechokwadi. Ndiye Mupi we“zvipo zvose zvakanaka nezvinopiwa zvose zvakakwana.” (Jakobho 1:17) Ngationgororei kuti kunaka kwaJehovha kunooneka sei murupo rwake.
Uchapupu Hwokunaka Kukuru kwaJehovha
8. Jehovha akaratidza sei kunaka kuvanhu vose?
8 Munhu wose ati amborarama akabatsirwa nokunaka kwaJehovha. Pisarema 145:9 rinoti: “Jehovha une mwoyo wakanaka kuna vose.” Ndeipi mimwe mienzaniso yokunaka kwake kuvose? Bhaibheri rinoti: Haana “kuzvisiya asina uchapupu pakuti akaita zvakanaka, achikupai mvura inobva kudenga nemwaka inobereka zvibereko, achizadza mwoyo yenyu zvikuru kusvika pakuzara nezvokudya nomufaro.” (Mabasa 14:17) Wakambonzwa kufara uchidya zvokudya zvinonaka here? Dai kwakanga kusiri kunaka kwaJehovha uyo akagadzira pasi nemvura yapo yakachena inogara ichitenderera ne“mwaka inobereka zvibereko” kuti pave nezvokudya zvakawanda, kwaisazova nezvokudya. Jehovha haangoitiri zvakanaka kudaro kune vanomuda chete asi kuvanhu vose. Jesu akati: Vano“ita kuti zuva ravo ribudire vanhu vakaipa nevakanaka uye vachiita kuti kunaye pavanhu vakarurama nevasina kururama.”—Mateu 5:45.
Jehovha ari ku“kupai mvura inobva kudenga nemwaka inobereka zvibereko”
9. Apuro rinoenzanisira sei kunaka kwaJehovha?
9 Vazhinji vanorerutsa rupo rukuru rwakaratidzwa vanhu nemhaka yokuti zuva rinoramba richingopisa, mvura ichingonaya uye mwaka yokubereka zvibereko ichingouya. Somuenzaniso, funga nezveapuro. Munzvimbo dzose dzinodziya dzenyika, muchero wakazara. Asi rakanaka, rinonaka chaizvo kudya, uye rakazara nemuto unonyevenutsa nezvinovaka muviri zvinokosha. Waizviziva here kuti munyika yose kune marudzi 7 500 emaapuro, akasiyana-siyana ruvara kubva kumatsvuku kusvika kune akatsvukuruka kune eyero kusvika kune akasvibirira semazhizha uye paukuru kubva pamaduku semaonde kusvika kune akakura semandimu? Kana ukabata mhodzi duku-duku yeapuro muruoko rwako, inoratidza seisina maturo. Asi kubva mairi munokura mumwe wemiti yakanakisisa. (Rwiyo rwaSoromoni 2:3) Chirimo choga choga muapuro unoshongedzwa nemaruva akanaka anotumbuka; mumatsutso oga oga unobereka zvibereko. Gore negore—kwemakore anosvika 75—paavhareji muapuro uchabereka michero yakawanda zvokuzadza makatoni 20 anorema makirogiramu 19 rimwe nerimwe!
10, 11. Pfungwa dzinoratidza sei kunaka kwaMwari?
10 Mukunaka kwake kusingaperi, Jehovha akatipa muviri wa“kaitwa nomutoo . . . unoshamisa,” nepfungwa dzakaitirwa kutibatsira kunzwisisa mabasa ake nokufadzwa nawo. (Pisarema 139:14) Funga zvekare nezvezviitiko zvinorondedzerwa panotangira chitsauko chino. Kuona chii kunounza mufaro panhambo dzakadaro? Chiso chinopenya chomwana ari kufara. Dzvotsvotsvo remvura iri kunaya muminda. Mavara-mavara ezuva rava kunyura. Ziso romunhu rakagadzirirwa kuti rione mavara akasiyana-siyana anopfuura 300 000! Uye pfungwa dzedu dzokunzwa dzinobata misiyano miduku-duku yemanzwi anodiwa, kuvhuvhuta kwemhepo nomumiti, kuseka kwokufara kwendumure. Nei tichikwanisa kufara nokuona pamwe nokunzwa zvinhu zvakadaro? Bhaibheri rinoti: “Nzeve, inonzwa, neziso, rinoona, Jehovha wakazviita zvose.” (Zvirevo 20:12) Asi idzodzo dzinongova pfungwa mbiri chete.
11 Pfungwa yokunhuwidza ndohumwe uchapupu hwokunaka kwaJehovha. Mhino yomunhu inogona kusiyanisa kunhuwirira 10 000 kwakasiyana. Imbofunga nezvekushomanana kwacho: zvokudya zvaunofarira zviri kubikwa, maruva, mashizha akawa, utsi hushoma hwomoto unodziya. Uye pfungwa yako yokunzwa nokubata inoita kuti ukwanise kunzwa kutonhorera kwemhepo kumeso kwako, kumbundira kwoushamwari kwomudiwa, kutsvedzerera kunogutsa kwomuchero uri muruoko rwako. Paunoruma, pfungwa yako yokuravidza inotanga kushanda. Unotanga kunzwa manakiro acho sezvo mukanwa mako munonzwa kunaka kwomuto wakaoma kunzwisisa womuchero uyu. Hungu, tine zvikonzero zvakawanda zvokudanidzira nezvaJehovha tichiti: “Haiwa, zvakanaka zvenyu zvamakachengetera vanokutyai zvakakura sei.” (Pisarema 31:19) Zvisinei, Jehovha “akachengetera” sei vanomutya kunaka?
Kunaka Kunobatsira Nokusingaperi
12. Ndezvipi zvatinopiwa naJehovha zvinokosha pane zvose, uye nei?
12 Jesu akati: “Zvakanyorwa kuti, ‘Munhu anofanira kurarama, kwete nechingwa choga, asi nokutaura kwose kunobuda mumuromo maJehovha.’” (Mateu 4:4) Zvechokwadi, zvinhu zvomudzimu zvatinopiwa naJehovha zvinogona kutibatsira zvikuru kutopfuura zvenyama, nokuti zvinotungamirira kuupenyu husingaperi. Muchitsauko 8 chebhuku rino tinoona kuti Jehovha akashandisa simba rake rokudzorera mumazuva ano okupedzisira kuti aunze paradhiso yomudzimu. Chinhu chinokosha paparadhiso iyoyo ndezvokudya zvomudzimu zvakawanda.
13, 14. (a) Muprofita Ezekieri akaonei mune zvaakaratidzwa, zvichirevei kwatiri nhasi? (b) Urongwai hwomudzimu hunopa upenyu uhwo Jehovha anoita nokuda kwevashumiri vake vakatendeka?
13 Mune humwe hwouprofita hukuru hweBhaibheri hwokudzorera, muprofita Ezekieri akaratidzwa temberi yakadzorerwa uye ine mbiri. Hova yemvura yaiyerera kubva mutemberi iyoyo, ichiramba ichifara nokudzika sezvayaienda kusvika yava “nzizi mbiri.” Kwose kwarwaiyerera nakwo rwizi rwacho rwaibatsira. Pamhenderekedzo dzarwo paikura miti yaipa zvokudya nokuporesa. Uye rwizi rwacho rwakatounza upenyu pamwe nezvibereko paGungwa Rakafa rakanga rine munyu risina upenyu! (Ezekieri 47:1-12) Asi zvose izvozvo zvairevei?
14 Zvaakaratidzwa zvacho zvaireva kuti Jehovha aizodzorera urongwa hwokunamata kwakachena, sezvairatidzwa netemberi iyo Ezekieri akaona. Kufanana norwizi irworwo rwaakaratidzwa, zvaizopiwa naJehovha nokuda kwoupenyu zvaizoyerera zvichienda kuvanhu vake zvichiramba zvichiwanda. Kubva pakudzorerwa kwokunamata kwakachena muna 1919, Jehovha akakomborera vanhu vake nezvinhu zvaakavapa zvinopa upenyu. Sei? MaBhaibheri, mabhuku eBhaibheri, misangano, uye kokorodzano zvose zvakashanda kuti zviunze chokwadi chinokosha kumamiriyoni. Nenzira dzakadaro Jehovha akadzidzisa vanhu pamusoro pechipo chinokosha kupfuura zvose pazvipo zvake nokuda kwoupenyu—chibayiro chorudzikinuro chaKristu, icho chinounza kumira kwakachena pamberi paJehovha netariro youpenyu husingaperi kune vose avo vanoda nokutya Mwari zvechokwadi. * Nokudaro mumazuva ano okupedzisira ose, kunyange zvazvo nyika iri kutambura nenzara yomudzimu, vanhu vaJehovha vari kufara nezvokudya zvomudzimu.—Isaya 65:13.
15. Kunaka kwaJehovha kuchayerera kuchienda kuvanhu vakatendeka mupfungwai munguva yoKutonga kwaKristu Kwemakore Ane Chiuru?
15 Asi rwizi urwo Ezekieri akaratidzwa harumiri kuyerera apo nyika ino yekare inoguma. Kusiyana neizvi, ruchayerera zvakatowedzera muKutonga kwaKristu Kwemakore Ane Chiuru. Ipapo achishandisa Umambo hwaMesiya, Jehovha achashandisa ukoshi hwakazara hwechibayiro chaJesu, achiita kuti zvishoma nezvishoma vanhu vakatendeka vasvike pakukwana. Tichafara zvikuru panguva iyoyo nokuda kwokunaka kwaJehovha!
Zvimwe Zvinowedzera Kunaka kwaJehovha
16. Bhaibheri rinoratidza sei kuti kunaka kwaJehovha kunosanganisira humwe unhu, uye ndohupi humwe hwacho?
16 Kunaka kwaJehovha kunosanganisira zvinopfuura rupo. Mwari akaudza Mosesi kuti: “Ndichapfuudza kunaka kwangu kwose pamberi pako, nokudana zita raJehovha pamberi pako.” Nhoroondo yacho inozoti: “Jehovha akapfuura pamberi pake, akadanidzira, achiti: Jehovha, Jehovha, Mwari uzere nyasha nengoni, unononoka kutsamwa, une tsitsi huru nezvokwadi.” (Eksodho 33:19; 34:6) Naizvozvo kunaka kwaJehovha kunosanganisira unhu hune zvinhu zvakati kuti zvakanaka. Ngationgororei zviviri bedzi zvaizvozvi.
17. Nyasha chii, uye Jehovha akadziratidza sei kuvanhuwo zvavo vasina kukwana?
17 “Nyasha.” Unhu uhwu hunotiudza zvakawanda pamusoro penzira yaJehovha yokubata nayo nezvisikwa zvake. Panzvimbo pokuva asina ushamwari kana kuti ane utsinye, sezvinowanzoitwa nevane simba, Jehovha munyoro uye ane mutsa. Somuenzaniso, Jehovha akati kuna Abrama: “Simudza hako [“ndapota,” NW] meso ako ipapo paugere, utarire kurutivi rwokumusoro, norwenyasi, norwokumabvazuva, norwokumavirira.” (Genesi 13:14) Shanduro dzeBhaibheri dzakawanda dzinosiya shoko rokuti “ndapota.” Asi nyanzvi dzeBhaibheri dzinoti mashoko echiHebheru chapakuvamba anobatanidza mashoko anochinja mutsetse kubva pakurayira uchiva chikumbiro chokuzvininipisa. Kune zvimwe zviitiko zvakadai. (Genesi 31:12; Ezekieri 8:5) Fungidzira, Changamire wezvinhu zvose anoti “ndapota” kuvanhuwo zvavo! Munyika umo ukasha, kumanikidza, uye jinyu zvakazara, hazvizorodzi here kufunga nezvenyasha dzaMwari wedu, Jehovha?
18. Jehovha “uzere . . . nezvokwadi,” mupfungwai, uye nei mashoko iwaya achikurudzira?
18 “Uzere . . . nezvokwadi.” Kusatendeseka ndiyo yazova tsika munyika yanhasi. Asi Bhaibheri rinotiyeuchidza kuti: “Mwari haazi munhu, haangarevi nhema.” (Numeri 23:19) Chaizvo, Tito 1:2 inotaura kuti “Mwari asingamborevi nhema.” Akanaka kwazvo kuti adaro. Nokudaro, zvipikirwa zvaJehovha zvinogona kuvimbwa nazvo kwazvo; mashoko ake, ane chokwadi chokuzadzika nguva dzose. Jehovha anotonzi “Mwari wazvokwadi.” (Pisarema 31:5) Haangoregi kureva nhema chete asi anotaura chokwadi chakawanda. Haavanzi, haavigi mashoko, kana kuti kuita zvepachivande; asi anojekesera kwazvo vashumiri vake vakatendeka kubva mudura rake risina mugumo rouchenjeri. * Anotovadzidzisa nzira yokurarama nayo mukuwirirana nechokwadi chaanovapa kuitira kuti vagone “kufamba muchokwadi.” (3 Johani 3) Kunaka kwaJehovha kunofanira kutiita kuti tinzwe sei isu pachedu?
‘Farirai Kunaka kwaJehovha’
19, 20. (a) Satani akatsvaka kuchera chivimbo chaEvha mukunaka kwaJehovha sei uye zvakaguma nei? (b) Kunaka kwaJehovha nenzira yakakodzera kunofanira kutiita kuti tinzwe sei, uye nei?
19 Satani paakaedza Evha mubindu reEdheni, akatanga nokubvisa kuvimba kwaaiita nokunaka kwaJehovha nenzira yemanomano. Jehovha akanga audza Adhamu kuti: “Ungadya hako miti yose yomunda.” Pazviuru zvemiti inofanira kuva yaishongedza bindu iroro, mumwe bedzi ndiwo wakanzi naJehovha usabatwa. Asi ona kuti Satani akaronga sei mashoko omubvunzo wake wokutanga kuna Evha: “Nhai, ndizvo here kuti Mwari wakati: Regai kudya miti yose yomunda?” (Genesi 2:9, 16; 3:1) Satani akamonyanisa mashoko aJehovha kuti aite kuti Evha afunge kuti Jehovha akanga ari kumunyima chimwe chinhu chakanaka. Zvinosiririsa kuti zano racho rakashanda. Evha, kufanana nevarume nevakadzi vakawanda vakamutevera, akatanga kusava nechokwadi nokunaka kwaMwari, uyo akanga amupa zvose zvaaiva nazvo.
20 Tinoziva ukuru hwenhamo nokusuruvara zvakaunzwa nokusava nechokwadi kwakadaro. Naizvozvo ngatichengete mumwoyo yedu mashoko aJeremia 31:12 okuti: ‘Vachafarira kunaka kwaJehovha.’ Kunaka kwaJehovha kunofanira zvechokwadi kutiita kuti tipenye nomufaro. Hatifaniri kumbonzwa tisina chokwadi nevavariro dzaMwari wedu, uyo akazara kudaro nokunaka. Tinogona kuvimba naye zvizere, nokuti hapana chimwe chinhu chaanoda kunze kwezvakanaka nokuda kwevanomuda.
21, 22. (a) Ndedzipi dzimwe nzira dzauchada kuratidza nadzo kuti unoonga kunaka kwaJehovha? (b) Unhu hupi hwatichakurukura muchitsauko chinotevera, uye hwakasiyana pakudini nokunaka?
21 Uyezve, patinowana mukana wokutaura nevamwe pamusoro pokunaka kwaMwari, tinofara. Nezvevanhu vaJehovha, Pisarema 145:7 rinoti: “Vachareva vachiyeudzira kunaka kwenyu kukuru, nokuimbira [“kunaka,” NW] kwenyu.” Zuva rimwe nerimwe ratinorarama, tinobatsirwa neimwe nzira nokunaka kwaJehovha. Unodii kuiita tsika yako kuonga Jehovha zuva nezuva nokuda kwokunaka kwake, uchitaura zvakajeka sezvinobvira? Kufunga nezvokunaka uku, kuonga Jehovha zuva nezuva nokuda kwako, uye kuudza vamwe nezvakwo zvichatibatsira kutevedzera Mwari wedu akanaka. Uye sezvatinotsvaka nzira dzokuita nadzo zvakanaka, sezvinoita Jehovha, ticharamba tichiswedera pedyo naye. Muapostora Johani akanga akwegura akanyora kuti: “Anodiwa, iva mutevedzeri, kwete wezvakaipa, asi wezvakanaka. Uyo anoita zvakanaka anobva kuna Mwari.”—3 Johani 11.
22 Kunaka kwaJehovha kunewo chokuita nohumwe unhu hwake. Somuenzaniso, Mwari “une tsitsi huru,” kana kuti rudo rwakavimbika. (Eksodho 34:6) Unhu uhwu hwakananga zvikuru kupfuura kunaka, nokuti Jehovha anonyanya kuzviitira kuvashumiri vake vakatendeka. Muchitsauko chinotevera, tichadzidza kuti anoita sei kudaro.
^ ndima 14 Hapangagoni kuva nomuenzaniso wokunaka kwaJehovha unopfuura rudzikinuro. Pamamiriyoni ose ezvisikwa zvomudzimu izvo Jehovha aigona kusarudza chimwe chazvo, Jehovha akasarudza Mwanakomana wake anodiwa, mumwe woga kuti atifire.
^ ndima 18 Nokuda kwechikonzero chakanaka, Bhaibheri rinobatanidza chokwadi nechiedza. “Tumai chiedza chenyu nezvokwadi yenyu,” akaimba kudaro munyori wePisarema. (Pisarema 43:3) Jehovha anoratidza chiedza chomudzimu chakawanda kune avo vanoda kudzidziswa, kana kuti kuvhenekerwa naye.—2 VaKorinde 4:6; 1 Johani 1:5.
Inzwa zvimwe
Mwari ‘Anozadza Mwoyo Yedu Kwazvo’
Zuva roga roga, Mwari anoita kuti vanhu vabatsirwe nezvakanaka zvakawanda zvaanoita, kunyange vaya vasingamuongi zvachose.


c: text/html

text:
Mhumhi
Mhumhi (Wild dogs in English) imhuka yemusango inoita kunge imbwa yakapendewa. Mhumhi dzinowanikwa muAfrica chete mumasango asina miti yakawanda.
Mhumhi dzinokura kuita huremu hunosvika 18–36 kg. Pamapendekete dzinoreba kusvika 75cm uye dzakareba 75-140cm kubva kumusoro kusvika kubesu. Mumhi dziri kuchamhembe dzakakura kudarika dziri kuMabvazuva nekumadokero kweAfrica.
Kurerutsa Mutauro[chinja | edit source]
- Chiponerwo chadzo mhumhi kuti dzinovhima dziri danga. It's the nature of wild dogs to hunt in a pack.

robotstxt: allowed

filter: keep


text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
5 Zvino pazuva iroro Dhibhora+ pamwe chete naBheraki+ mwanakomana waAbhinoamu+ vakaimba rwiyo,+ vachiti:
2 “Rumbidzai Jehovha,+
Nokuda kwokurega bvudzi rakarembera pakati paIsraeri kuti varwe,
Nokuda kwokuzvipira kwevanhu.+
3 Teererai, imi madzimambo;+ ipai nzeve, imi machinda:
Ini, iyeni, ndichaimbira Jehovha.+
Ndichaimbira Jehovha, Mwari waIsraeri.+
4 Jehovha, pamakabva kuSeiri,+
Pamakafamba muchibuda musango reEdhomu,+
Nyika yakazununguka,+ matenga akadonhawo,+
Makore akadonhawo mvura.
5 Makomo akayerera achibva pamberi paJehovha,+
Sinai+ iri richibva pamberi paJehovha,+ Mwari waIsraeri.+
6 Mumazuva aShamgari+ mwanakomana waAnati,
Mumazuva aJaeri,+ makwara aiva asina zvinofambamo,
Vanofamba mumigwagwa vaifamba nemakwara anotenderera.+
7 Vaigara mumaruwa vakanga vasisimo, vasisimo pakati paIsraeri,+
Kusvikira ini, Dhibhora,+ ndasimuka,
Kusvikira ndasimuka saamai pakati paIsraeri.+
8 Vakasarudza vanamwari vatsva.+
Kurwa kwakavapo pamagedhi panguva iyoyo.+
Nhoo yaisagona kuonekwa, kana pfumo refu,
Pakati pezviuru makumi mana pakati paIsraeri.+
9 Mwoyo wangu unotsigira vatungamiriri vaIsraeri,+
Vaiva vazvipiri pakati pevanhu.+
Rumbidzai Jehovha.+
10 Imi vatasvi vembongoro hadzi dzakatsvukuruka,+
Imi munogara pamakapeti anokosha,
Nemi munofamba mumugwagwa,
Yeukai!+
11 Mamwe manzwi evagoveri vemvura pakati penzvimbo dzinocherwa mvura,+
Ikoko akatanga kurondedzera mabasa akarurama aJehovha,+
Mabasa akarurama evanhu vake vanogara mumaruwa pakati paIsraeri.
Panguva iyoyo vanhu vaJehovha ndipo pavakaburukira kumagedhi.
12 Muka, muka, haiwa iwe Dhibhora;+
Muka, muka, imba rwiyo!+
Simuka, Bheraki,+ uende nenhapwa dzako, iwe mwanakomana waAbhinoamu!+
13 Panguva iyoyo vakapona ndipo pavakaburukira kuvakuru vakuru;
Vanhu vaJehovha vakaburukira kwandiri kuzorwisana nevane simba.
14 Vakabva kuna Efremu mubani,+
Vainewe, haiwa iwe Bhenjamini, pakati pemarudzi ako.
Vatungamiriri vakaburuka vachibva kuna Makiri,+
Vaya vaishandisa zvokushandisa zvomunyori+ vachibva kuna Zebhuruni.
15 Machinda aiva kwaIsakari+ aiva naDhibhora,
SaIsakari, ndizvo zvaiva zvakaita Bheraki.+
Akatumwa kubani netsoka.+
Pakati pemapoka aRubheni kazhinji paiva nokuongororwa kwomwoyo.+
16 Wakagarirei pasi pakati pehomwe mbiri dzechigaro,
Kuti uteerere kurira kwenyere nokuda kwemapoka ezvipfuwo here?+
Nokuda kwemapoka aRubheni kazhinji paiva nokuongororwa kwomwoyo.+
17 Giriyedhi akaramba achigara kune rimwe divi raJodhani;+
Dhani akarambirei achigara mungarava kwenguva yacho?+
Asheri akagara asina chokuita pamhenderekedzo yegungwa,
Akaramba achigara panzvimbo dzaaisvikira.+
18 VaZebhuruni vanhu vaizvidza mweya yavo kusvikira pakufa;+
Naftariwo,+ panzvimbo dzakakwirira dzenyika.+
19 Madzimambo akauya, akarwa;
Madzimambo eKenani ndipo paakarwa+
MuTaanaki+ pedyo nemvura yeMegidho.+
Hapana pfuma yesirivha yavakatora.+
20 Nyeredzi dzakarwa dziri kudenga,+
Dzakarwa naSisera dziri mumakwara adzinotenderera dziri.
21 Rukova rwaKishoni rwakavakukura,+
Rukova rwemazuva ekare, irwo rukova rwaKishoni.+
Wakatsika-tsika simba,+ haiwa mweya wangu.
22 Panguva iyoyo ndipo pairovera mahwanda emabhiza+ pasi
Nokuda kwokumhanya kwazvo kwemabhiza ake makono.
23 ‘Tukai+ Merozi,’ yakadaro ngirozi yaJehovha,+
‘Rambai muchituka vagari vayo,
Nokuti havana kuuya kuzobatsira Jehovha,
Kuzobatsira Jehovha nevane simba.’
24 Jaeri+ mudzimai waHebheri muKeni+ achakomborerwa kwazvo pakati pevakadzi,
Achakomborerwa kwazvo pakati pevakadzi vari mutende.+
25 Akakumbira mvura, iye akamupa mukaka;
Akamupa mukaka wakakora mundiro huru yevakuru vakuru.+
26 Akabva atambanudzira ruoko rwake kuhoko yetende,
Ruoko rwake rworudyi kunyundo yomuti yevanoshanda nesimba.+
Akarovera Sisera, akabvoora musoro wake,+
Akaputsa, akatsemura zvavovo zvake.
27 Akawira pakati petsoka dzake, akadonha, akarara pasi;
Akawira pakati petsoka dzake, akadonha;
Paakawira, ndipo paakadonhera akundwa.+
28 Mukadzi akatarira nepahwindo akaramba achimutsvaka,
Ivo amai vaSisera nepasefa,+
‘Nei ngoro yake yehondo yanonoka kuuya?+
Nei mitsindo yengoro dzake yanonoka kudai?’+
29 Vakadzi vake vakachenjera vanokudzwa+ vaimupindura,
Chokwadi, iyewo aizvipindura nemashoko ake, achiti,
30 ‘Havafaniri kuwana here, havafaniri kugova zvakapambwa here,+
Chibereko—zvibereko zviviri kumurume wose akagwinya,+
Zvakapambwa zvemachira akaiswa rumwe ruvara nokuda kwaSisera, zvakapambwa zvemachira akaiswa rumwe ruvara,
Nguo yakamendwa, jira rakaiswa rumwe ruvara, nguo mbiri dzakamendwa
Zvomumitsipa yevarume vakapambwa?’
31 Nokudaro vavengi venyu vose ngavaparare,+ haiwa Jehovha,
Vanokudai+ ngavave sezvinoitika panobuda zuva rine simba.”+
Nyika haina kuzonetswazve kwemakore makumi mana.+
Tumirawo vamwe
Tumirawo vamwe
Vatongi 5
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=7&Chapter=5&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D7%26Chapter%3D5%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
NYAYA IRI PAKAVHA | UPENYU HWAURI KURARAMA NDIHWO HWAWAIDA HERE?
Dambudziko: Manzwiro Asina Kunaka
PANE here paunombosuruvara, kungonzwa hasha kana kuti kungogumbuka? Kana zvichiitika kwauri pamwe imhaka yekuti uri kushaya nguva kana simba rekuita zvinhu zvinonyatsokosha. Saka woita sei? *
MUENZANISO WEMUBHAIBHERI: DHAVHIDHI
Mambo Dhavhidhi akasangana nematambudziko akawanda, akadai sekuzvidya mwoyo uye kusuruvara. Asi chii chakamubatsira kuti arambe achifara? Dhavhidhi akazvisiyira mumaoko aMwari. (1 Samueri 24:12, 15) Akanyorawo zvinhu zvaimunetsa. Uyewo nemhaka yekuti aitenda muna Mwari, aigara achinyengetera. *
ZVINOITWA NAGREGORY
Sezvambotaurwa munyaya yokutanga, Gregory ane chirwere chokuzvidya mwoyo. Anoti, “Ndaigara ndichinetseka mupfungwa zvakanyanyisa uye zvakanga zvisingachadzoreki.” Asi chii chakamubatsira kuti afare zvakare? Anoti, “Ndakabvuma kubatsirwa nemudzimai wangu uye neshamwari dzangu. Ndakaendawo kwachiremba ndikatsanangurirwa nezvechirwere changu. Pandakachinja mararamiro andaiita, dambudziko rangu rakadzikira, rakanga risingachanditadzisi kufara. Dzimwe nguva ndinombonetseka mupfungwa, asi ndava kunzwisisa chinozvikonzera uye ndava kuziva zvandinofanira kuita.”
“Mwoyo unofara unorapa.”—Zvirevo 17:22
ZVAUNGAITA
Kana paine zvinhu zviri kukutadzisa kufara, edza zvinotevera:
Nyora pasi zvinhu zvacho.
Udza hama yako kana kuti shamwari yako yepedyo.
Usakurumidza kupererwa. Somuenzaniso, zvibvunze kuti, ‘Chii chaicho chiri kumbozvikonzera?’
Usaramba uchingonetseka, wakatsamwa kana kuti wakangogumbuka. Asi ita zvimwe zvinhu zvinobatsira. *
Zvinonyanya Kukosha: Kazhinji chinotitadzisa kufara hazvisi zvinhu zvatiri kusangana nazvo asi maonero atinozviita.
^ ndima 3 Dzimwe nguva kusuruvara, kunzwa hasha kana kuti kugumbuka zvinokonzerwa nechirwere chinenge chichitoda chiremba. Mukai! haitauri kuti marapiro api akanaka kudarika mamwe. Munhu anofanira kufunga, ozvisarudzira kuti orapwa sei.
^ ndima 5 Mapisarema akawanda ari muBhaibheri minyengetero yakanyorwa naDhavhidhi.
^ ndima 13 Kuti unzwe zvakawanda, verenga nyaya inoti, “Ungaitei Kana Uchizvidya Mwoyo,” iri muNharireyomurindi yaJuly 1, 2015.
Inzwa zvimwe
“Njere Dzomunhu Dzinodzora Kutsamwa Kwake”
Zvakamboitika muupenyu hwaDhavhidhi, mambo wevaIsraeri, zvinogona kukubatsira kuzvidzora kana watsamwiswa kana kuti wagumburiswa.
Bhaibheri Rinogona Kundibatsira Here Kana Ndakaora Mwoyo?
Pane zvinhu zvitatu zvatinopiwa naMwari zvinotibatsira patinenge takaora mwoyo.
Mwari Anondinzwa Here Kana Ndikanyengetera?
Mwari ane hanya nematambudziko edu here?


text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
6 Zvino vanakomana vaIsraeri vakatanga kuita zvakaipa pamberi paJehovha.+ Naizvozvo Jehovha akavaisa muruoko rwaMidhiyani+ kwemakore manomwe.
2 Ruoko rwaMidhiyani rwakakunda Israeri.+ Vanakomana vaIsraeri vakazviitira nzvimbo dzokuchengetera zvinhu pasi pevhu dzaiva mumakomo, nemapako nenzvimbo dzakaoma kusvika+ nokuda kwaMidhiyani.
3 VaIsraeri vaiti kana vakadyara mbeu,+ Midhiyani naAmareki+ neVokumabvazuva+ vaiuya, chokwadi vaiuya kuzovarwisa.
4 Vaidzika musasa pakatarisana navo, vaiparadza zvibereko zvevhu kusvikira kuGaza, uye vaisasiya zvokudya chero zvipi zvazvo kana makwai kana nzombe kana mbongoro pakati paIsraeri.+
5 Nokuti vaiuya ivo nezvipfuwo zvavo nematende avo. Vaiuya vakawanda semhashu,+ ivo nengamera dzavo vaiva vasingaverengeki;+ uye vaipinda munyika yacho kuti vaiparadze.+
6 Israeri akava murombo kwazvo nemhosva yaMidhiyani; uye vanakomana vaIsraeri vakatanga kushevedzera kuna Jehovha kuti vabatsirwe.+
7 Zvino nokuti vanakomana vaIsraeri vakashevedzera kuna Jehovha kuti vabatsirwe pamusoro paMidhiyani,+
8 Jehovha akatuma mumwe murume, muprofita,+ kuvanakomana vaIsraeri kuti ati kwavari: “Zvanzi naJehovha Mwari waIsraeri, ‘Ndini ndakakubudisai muIjipiti+ ndikabva ndakubudisai muimba yevaranda.+
9 Naizvozvo ndakakununurai muruoko rweIjipiti nomuruoko rwevadzvinyiriri venyu vose, ndikavadzinga pamberi penyu, ndikakupai nyika yavo.+
10 Uyezve, ndakati kwamuri: “Ndini Jehovha Mwari wenyu.+ Musatya vanamwari vevaAmori+ vamugere munyika yavo.”+ Asi hamuna kuteerera inzwi rangu.’”+
11 Gare gare ngirozi yaJehovha yakasvika,+ ikagara pasi pomuti mukuru waiva muOfra, waiva waJoashi wevaAbhi-ezeri,+ Gidhiyoni+ mwanakomana wake paaipura gorosi muchisviniro chewaini kuti akurumidze kuribvisa rirege kuonekwa naMidhiyani.
12 Ngirozi yaJehovha yakabva yazviratidza kwaari ikati: “Jehovha anewe,+ iwe munhu akashinga, ane simba.”
13 Gidhiyoni akati kwairi: “Pamusoroi, ishe wangu, asi kana Jehovha ainesu, zvino nei zvose izvi zvatiwira,+ uye mabasa ake ose anoshamisa+ ari kupi atakarondedzererwa nemadzibaba edu,+ vachiti, ‘Jehovha haana kutibudisa muIjipiti here?’+ Zvino Jehovha atisiya,+ uye ari kutiisa muchanza chaMidhiyani.”
14 Jehovha akamutarira akati: “Enda nesimba rako iri,+ uye uchaponesa Israeri muchanza chaMidhiyani.+ Handisi kukutuma here?”+
15 Iye akatiwo kwaari: “Pamusoroi, Jehovha. Ndichaponesa Israeri nei?+ Tarirai! Chiuru changu ndicho chiduku pakati paManase, uye ndini muduku muimba yababa vangu.”+
16 Asi Jehovha akati kwaari: “Nokuti ndichava newe,+ uye uchauraya Midhiyani+ sokunge munhu mumwe chete.”
17 Iye akati kwaari: “Zvino, kana mandinzwira nyasha,+ ndiitireiwo chiratidzo chokuti ndimi muri kutaura neni.+
18 Ndapota, musabva pano kusvikira ndauya kwamuri+ uye ndabudisa chipo changu, ndachiisa pamberi penyu.”+ Naizvozvo iye akati: “Ini ndicharamba ndakagara pano kusvikira wadzoka.”
19 Zvino Gidhiyoni akapinda, akagadzira mbudzana+ uye efa yefurawa kuva makeke asina kuviriswa.+ Nyama yacho akaiisa mutswanda, muto akauisa muhari yokubikira, akabva azvibudisa, akaenda nazvo kwaaiva pasi pomuti mukuru, akamupa.
20 Zvino ngirozi yaMwari wechokwadi yakati kwaari: “Tora nyama nemakeke asina kuviriswa uzviise padombo guru apo,+ udurure muto wacho.” Iye akaita saizvozvo.
21 Ngirozi yaJehovha yakabva yatambanudza muromo womudonzvo waiva muruoko rwayo, ikagunzva nyama nemakeke asina kuviriswa, moto ukatanga kubuda padombo ukapisa nyama nemakeke asina kuviriswa.+ Asi ngirozi yaJehovha yakanyangarika akasaiona.
22 Naizvozvo Gidhiyoni akaziva kuti yaiva ngirozi yaJehovha.+
Gidhiyoni akabva ati: “Ndine nhamo, Changamire Ishe Jehovha, nokuti ndaona ngirozi yaJehovha chiso nechiso!”+
23 Asi Jehovha akati kwaari: “Iva norugare.+ Usatya.+ Hauzofi.”+
24 Naizvozvo Gidhiyoni akavakira Jehovha atari+ ipapo, uye ichiri kunzi+ Jehovha-sharomu kusvikira nhasi. Ichiri muOfra+ yevaAbhi-ezeri.
25 Zvino usiku ihwohwo Jehovha akati kwaari: “Tora nzombe duku, nzombe yababa vako, kureva nzombe duku yechipiri ine makore manomwe, uputse atari yaBhaari+ yababa vako, uteme danda dzvene riri pedyo nayo.+
26 Uvakire Jehovha Mwari wako atari pamusoro penhare iyi, nematombo akarongwa mumutsara, utore nzombe duku yechipiri woipa sechinopiwa chinopiswa pahuni dzedanda dzvene rauchatema.”
27 Naizvozvo Gidhiyoni akatora varume gumi pavashandi vake, akaita sezvaakanga ataurirwa naJehovha;+ asi zvaainyanya kutya imba yababa vake nevarume veguta kuti azviite masikati, akazviita usiku.+
28 Varume veguta pavakafumomuka senguva dzose, vakaona atari yaBhaari yaputswa nedanda dzvene+ raiva pedyo nayo ratemwa, uye nzombe duku yechipiri yakanga yabayirwa paatari yakanga yavakwa.
29 Vakatanga kutaurirana vachiti: “Ndiani aita chinhu ichi?” Vakabvunza uye vakatsvaka. Vakazoti: “Gidhiyoni mwanakomana waJoashi ndiye aita chinhu ichi.”
30 Naizvozvo varume veguta vakati kuna Joashi: “Budisa mwanakomana wako kuti afe,+ nokuti aputsa atari yaBhaari, uye nokuti atema danda dzvene ranga riri pedyo nayo.”
31 Joashi+ akati kuna vose vakasimuka kuti varwisane naye:+ “Ndimi mucharwira Bhaari nomutemo kuti muone kana imi mungamuponesa here? Munhu wose anomurwira nomutemo anofanira kuurayiwa iwo mangwanani ano.+ Kana ari Mwari,+ ngaazvirwire nomutemo,+ nokuti mumwe munhu aputsa atari yake.”
32 Zvino akatanga kumuti Jerubhaari+ pazuva iroro, achiti: “Bhaari ngaazvirwire nomutemo, nokuti mumwe munhu aputsa atari yake.”+
33 Zvino vaMidhiyani+ vose nevaAmareki+ neVokumabvazuva+ vakaungana pamwe chete,+ vakayambuka, vakadzika musasa mubani reJezreeri.+
34 Mudzimu waJehovha+ wakafukidza Gidhiyoni zvokuti akaridza hwamanda,+ vaAbhi-ezeri+ vakaungana, vakamutevera.
35 Akatuma nhume+ kuna Manase wose, ivowo vakaungana, vakamutevera. Akatumawo nhume kuna Asheri naZebhuruni naNaftari, vakauya kuzosangana naye.
36 Gidhiyoni akabva ati kuna Mwari wechokwadi: “Kana muri kuponesa Israeri muchindishandisa, sezvamakapikira,+
37 tarirai ndiri kuita kuti nguo yemvere dzemakwai ive pachena paburiro. Kana dova rikava panguo chete asi pasi pose pakaoma, ndichabva ndaziva kuti muchaponesa Israeri muchindishandisa, sezvamakapikira.”
38 Uye zvakaitika saizvozvo. Paakafumomuka zuva rakatevera racho, akasvina nguo, akasvina dova panguo raigona kuzadza mudziyo mukuru nemvura.
39 Asi Gidhiyoni akati kuna Mwari wechokwadi: “Musanditsamwira kwazvo, asi regai nditaurezve kamwe chete. Ndapota, regai ndiedzezve nenguo kamwe chete. Ndapota, nguo chete ngaive yakaoma, uye pasi pose ngapave nedova.”
40 Naizvozvo Mwari akaita saizvozvo usiku ihwohwo; uye nguo ndiyo chete yakanga yakaoma, asi pasi pose paiva nedova.
Tumirawo vamwe
Tumirawo vamwe
Vatongi 6
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=7&Chapter=6&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D7%26Chapter%3D6%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
16 Zvino shoko raJehovha rakasvika kuna Jehu+ mwanakomana waHananai+ pamusoro paBhaasha, richiti:
2 “Zvandakakusimudza muguruva+ kuti ndikuite mutungamiriri wevanhu vangu vaIsraeri,+ ukafamba munzira yaJerobhoamu,+ ukaita kuti vanhu vangu vaIsraeri vatadze nokundigumbura nezvivi zvavo,+
3 tarira ndiri kutevera ndichitsvaira Bhaasha neimba yake, ndichaita kuti imba yake ive seimba yaJerobhoamu mwanakomana waNebhati.+
4 Ani naani waBhaasha achafira muguta achadyiwa nembwa; uye ani naani wake achafira kusango achadyiwa neshiri dzokumatenga.”+
5 Mamwe mabasa ose aBhaasha nezvaakaita nokuva kwake nesimba, hazvina kunyorwa here mubhuku+ remabasa emazuva emadzimambo aIsraeri?
6 Bhaasha akazorara nemadzitateguru ake, akavigwa muTiza;+ uye mwanakomana wake Eraa akatanga kutonga panzvimbo pake.
7 Shoko raJehovha rakanga rauyawo nokumuprofita Jehu mwanakomana waHananai, pamusoro paBhaasha neimba yake,+ nokuda kwezvakaipa zvose zvaakaita pamberi paJehovha nokumugumbura+ nebasa remaoko ake,+ kuti iite seimba yaJerobhoamu, nokuti iye akamuuraya.+
8 Mugore rechimakumi maviri nematanhatu raAsa mambo waJudha, Eraa mwanakomana waBhaasha akava mambo waIsraeri muTiza kwemakore maviri.
9 Mushandi wake Zimri,+ mukuru wehafu yengoro akamumukira, paaiva muTiza achinwa+ kusvikira adhakwa ari paimba yaAriza, uya aitarisira imba+ yaiva muTiza.
10 Zimri akapinda, akamurwisa,+ akamuuraya mugore rechimakumi maviri nemanomwe raAsa mambo waJudha, akatanga kutonga panzvimbo pake.
11 Paakatanga kutonga, paakangogara pachigaro chake choumambo, akauraya imba yose yaBhaasha. Haana kusiya kana munhurume+ wokwake kana vatsivi vake veropa+ kana shamwari dzake.
12 Nokudaro Zimri akatsakatisa imba yose yaBhaasha,+ maererano neshoko raJehovha+ raakanga ataura pamusoro paBhaasha achishandisa muprofita Jehu,+
13 nokuda kwezvivi zvose zvaBhaasha nezvivi zvaEraa+ mwanakomana wake zvavakaita uye zvavakatadzisa Israeri nazvo nokugumbura Jehovha Mwari waIsraeri nezvidhori zvavo zvisina zvazvinobatsira.+
14 Mamwe mabasa ose aEraa nezvose zvaakaita, hazvina kunyorwa here mubhuku+ remabasa emazuva emadzimambo aIsraeri?
15 Mugore rechimakumi maviri nemanomwe raAsa mambo waJudha, Zimri akava mambo kwemazuva manomwe+ muTiza, vanhu pavakanga vakakomba Gibhetoni,+ raiva revaFiristiya.
16 Kwapera nguva yakati, vanhu vakanga vakadzika musasa vakanzwa zvichinzi: “Zimri amukira akaurayawo mambo.” Naizvozvo vaIsraeri vose vakagadza Omri,+ mukuru weuto, kuti ave mambo waIsraeri pazuva iroro mumusasa.
17 Zvino Omri nevaIsraeri vose vaaiva navo vakabva kuGibhetoni vakatanga kukomba+ Tiza.
18 Zimri paakangoona kuti guta rakanga ratorwa, akabva apinda mushongwe yokugara yeimba yamambo, akapisa imba yamambo nomoto iye arimo, zvokuti akafa,+
19 nokuda kwezvivi zvake zvaakanga aita nokuita zvakaipa pamberi paJehovha+ nokufamba munzira yaJerobhoamu nomuchivi chake chaakaita nokutadzisa Israeri.+
20 Mamwe mabasa ose aZimri nokumukira kwake kwaakaita, hazvina kunyorwa here mubhuku+ remabasa emazuva emadzimambo aIsraeri?
21 Panguva iyoyo ndipo pakatanga vanhu vaIsraeri kukamukana kuva mapoka maviri.+ Kwaiva neboka revanhu rakava vateveri vaTibni mwanakomana waGinati, kuti rimuite mambo, rimwe boka rikava vateveri vaOmri.
22 Vanhu vaitevera Omri vakazokunda vanhu vaitevera Tibni mwanakomana waGinati; zvokuti Tibni akaurayiwa, Omri akatanga kutonga.
23 Mugore rechimakumi matatu nerimwe chete raAsa mambo waJudha, Omri akava mambo waIsraeri kwemakore gumi nemaviri. Akatonga kwemakore matanhatu ari muTiza.
24 Akatenga gomo reSamariya kuna Shemeri nematarenda maviri esirivha, akatanga kuvaka pagomo racho ndokutumidza guta racho raakanga avaka kuti Samariya,+ zita raShemeri tenzi wegomo racho.
25 Omri akaramba achiita zvakaipa pamberi paJehovha uye akaita zvakaipa kwazvo kupfuura vose vakamutangira.+
26 Akafamba munzira dzose dzaJerobhoamu mwanakomana waNebhati,+ nomuchivi chake chaakatadzisa Israeri nacho nokugumbura Jehovha Mwari waIsraeri nezvidhori zvavo zvisina zvazvinobatsira.+
27 Mamwe mabasa ose aOmri, zvaakaita nokuva nesimba kwake, hazvina kunyorwa here mubhuku+ remabasa emazuva emadzimambo aIsraeri?
28 Omri akazorara nemadzitateguru ake, akavigwa muSamariya; uye mwanakomana wake Ahabhi+ akatanga kutonga panzvimbo pake.
29 Ahabhi mwanakomana waOmri akava mambo waIsraeri mugore rechimakumi matatu nemasere raAsa mambo waJudha; uye Ahabhi mwanakomana waOmri akaramba achitonga Israeri ari muSamariya+ kwemakore makumi maviri nemaviri.
30 Ahabhi mwanakomana waOmri akaita zvakaipa kwazvo pamberi paJehovha kupfuura vose vakamutangira.+
31 Zvino, sokunge kuti chaiva chinhu chiduku+ kwazvo kwaari kuti afambe muzvivi zvaJerobhoamu+ mwanakomana waNebhati, iye akatora Jezebheri+ mwanasikana waEtibhaari mambo wevaSidhoni+ kuti ave mudzimai+ wake, akatanga kuenda kunoshumira Bhaari+ nokumukotamira.
32 Uyezve, akamisira Bhaari atari paimba+ yaBhaari yaakavaka muSamariya.
33 Ahabhi akagadzira danda dzvene;+ uye Ahabhi akawedzera kugumbura+ Jehovha Mwari waIsraeri kupfuura madzimambo ose aIsraeri akanga amutangira.
34 Hieri muBheteri akavaka Jeriko mumazuva ake. Akarasikirwa naAbhiramu dangwe rake paakavaka nheyo dzaro, uye akarasikirwa naSegubhu gotwe rake paakamisa masuo aro, maererano neshoko raJehovha raakataura achishandisa Joshua mwanakomana waNuni.+
Tumirawo vamwe
Tumirawo vamwe
1 Madzimambo 16
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=11&Chapter=16&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D11%26Chapter%3D16%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
CHITSAUKO 3
“Baba Vevaya Vose Vanotenda”
1, 2. Nyika yakanga yachinja sei kubva panguva yaNoa, uye zvakaita kuti Abramu anzwe sei nezvazvo?
ABRAMU akasimudza musoro, maziso ake ari kushongwe yaiva refu kupfuura zvivako zvose zvaiva muguta raaigara reUri. * Ikoko kwaiva nemheremhere, uye utsi hwaikwira. Vapristi vamwari wemwedzi vainge vachipa zvibayiro zvakare. Fungidzira Abramu achitenderuka uye achizunguza musoro wake, achifinyamisa chiso chake. Sezvaaifamba achienda kumba achipinda nepakati pevanhu vakawanda vaiva mumigwagwa, angangodaro akafunga nezvekunamata zvidhori kwakanga kwazara muUri. Kunamata ikoko kwakashata kwakanga kwapararira zvikuru munyika kubva panguva yaNoa!
2 Abramu akaberekwa Noa ava nemakore maviri chete afa. Noa nemhuri yake pavakabuda muareka pashure peMafashamo makuru, tateguru iyeye akapa chibayiro kuna Jehovha Mwari, uyo akabva aita kuti muraraungu uoneke. (Gen. 8:20; 9:12-14) Panguva iyoyo, kunamata kwakachena ndiko chete kwaiva panyika. Asi pari zvino, chizvarwa chechigumi kubva kuna Noa zvachaipararira nenyika, vainamata Jehovha vaienda vachiita vashoma. Kwose kwose vanhu vainamata vanamwari vechihedheni. Kunyange Tera, baba vaAbramu, ainamatawo zvidhori, zvimwe achitogadzira zvidhori.—Josh. 24:2.
Abramu akava sei muenzaniso wakakura zvikuru wokutenda?
3. Upenyu hwaAbramu zvahwaienderera mberi, unhu hupi hwakanyanya kuoneka paari, uye tingadzidzei pane izvozvo?
3 Upenyu hwaAbramu zvahwaienderera mberi, akawedzera kusiyana nevamwe vepanguva yake nemhaka yekutenda kwake. Chokwadi, pave paya muapostora Pauro akafemerwa kumudana kuti “baba vevaya vose vanotenda”! (Verenga VaRoma 4:11.) Ngationei zvakabatsira kuti kutenda kwaAbramu kukure. Isu pachedu tinogona kubva tadzidza zvakawanda kuti tingakura sei mukutenda.
Kushumira Jehovha Pashure peMafashamo
4, 5. Abramu angangodaro akadzidza nezvaJehovha kubva kuna ani, uye nei tingati zvinoita kuti tidaro?
4 Abramu akasvika sei pakudzidza nezvaJehovha Mwari? Tinoziva kuti Jehovha aiva nevashumiri vakatendeka panyika mumazuva iwayo. Shemu aiva mumwe wacho. Kunyange zvazvo aisava wokutanga pavanakomana vatatu vaNoa, ndiye anowanzotanga kutaurwa. Zvichida paiva pamusana pekuti Shemu aiva nokutenda kwakakura. * Imwe nguva pashure peMafashamo, Noa akataura nezvaJehovha sa“Mwari waShemu.” (Gen. 9:26) Shemu airemekedza Jehovha uye kunamata kwakachena.
5 Abramu aiziva Shemu here? Zvinoita kuti titi aimuziva. Fungidzira Abramu ari mukomana. Zvinofanira kunge zvaimufadza zvikuru kuziva kuti aiva natateguru mupenyu ainge ararama makore anopfuura 400! Shemu akanga aona uipi hwenyika yaivapo Mafashamo asati aitika, akanga aona Mafashamo makuru akachenesa nyika, kuvambwa kwemarudzi ekutanga vanhu zvavaiwanda panyika uyewo akanga aona mazuva akaipa ekupanduka kwaNimrodhi paShongwe yeBhabheri. Shemu uyo ainge akatendeka haana kubatanidzwawo pakupandukira kwacho, saka Jehovha paakavhiringidza mutauro wevavaki veshongwe, Shemu nemhuri yake vakaramba vachitaura mutauro wekutanga wevanhu, rurimi rwaNoa. Mhuri iyoyo yaisanganisira Abramu. Saka zvechokwadi Abramu akakura achiremekedza Shemu zvikuru. Uyezve, Shemu akaramba ari mupenyu muchikamu chikuru chemakore akawanda akararama Abramu. Saka Abramu angangodaro akadzidza nezvaJehovha kubva kuna Shemu.
6. (a) Abramu akaratidza sei kuti akanga anyatsofungisisa chidzidzo chikuru cheMafashamo? (b) Abramu naSarai vakararama upenyu hwakaita sei pamwe chete?
6 Chero zvazvingava, Abramu akanyatsofungisisa chidzidzo chikuru cheMafashamo. Akaedza kufamba naMwari sezvakanga zvaita Noa. Ndokusaka Abramu akaramba kunamata zvidhori ndokuva akasiyana nevamwe vaiva muUri, zvimwe kunyange nehama dzake dzepedyo. Zvisinei, akasvika pakuwana shamwari yakanaka kwazvo muupenyu. Akaroora Sarai, mukadzi akanga akasiyana nevamwe kwete chete nemhaka yerunako rwake asiwo nemhaka yokutenda kwake kukuru muna Jehovha. * Kunyange zvazvo vaisava nemwana, hapana mubvunzo kuti vaviri ivavo vakawana mufaro mukuru pakushumira Jehovha pamwe chete. Vakarerawo Roti, mwana wemukoma waAbramu uyo aiva nherera.
7. Vateveri vaJesu vanofanira kutevedzera sei Abramu?
7 Abramu haana kumbobvira asiya Jehovha kuti anamate zvidhori zvainamatwa muUri. Iye naSarai vaida kuva vakasiyana nevanhu veguta iroro vainamata zvidhori. Kana tichizova nokutenda kwechokwadi, tinofanira kunge tichida kuita zvimwe chetezvo. Isuwo tinofanira kuda kuva vanhu vakasiyana nevamwe. Jesu akati vateveri vake ‘vaisazova venyika’ uye kuti izvozvo zvaizoita kuti nyika ivavenge. (Verenga Johani 15:19.) Kana ukazorwadziwa nemhaka yekuti vemumhuri mako kana kuti vemunharaunda vakuramba pamusana pekuti wakasarudza kushumira Jehovha, yeuka kuti hausi wega. Uri kutevedzera muenzaniso wakanaka waAbramu naSarai avo vakashumirawo Jehovha vakatendeka.
“Buda Munyika Yako”
8, 9. (a) Chii chakaitika kuna Abramu chisingakanganwiki? (b) Jehovha akaudza Abramu kutii?
8 Rimwe zuva, pane zvakaitika kuna Abramu zvisingakanganwiki. Ane mashoko aakaudzwa naJehovha Mwari! Bhaibheri haritauri zvakawanda nezvekuti akaudzwa sei, asi rinoti “Mwari wokubwinya” akazviratidza kumurume iyeye ainge akatendeka. (Verenga Mabasa 7:2, 3.) Zvichida pachishandiswa ngirozi yaimiririra Mwari, Abramu akaratidzwa zvishoma zvakaita kubwinya kunoshamisa kwaChangamire wezvinhu zvose. Tinogona kungofungidzira kufara kwakaita Abramu achiona kusiyana kwakaita Mwari mupenyu nezvidhori zvisina upenyu zvainamatwa nevanhu vepanguva yake.
9 Jehovha akaudza Abramu kutii? “Buda munyika yako uye ubve kuhama dzako, uende kunyika yandichakuratidza.” Jehovha haana kutaura kuti aifunga nezvenyika ipi, asi akangoti aizoiratidza Abramu. Zvisinei, kutanga Abramu aizofanira kusiya nyika yake nehama dzake. Mutsika dzekuMiddle East yekare, mhuri yaikosha zvikuru. Zvaionekwa serushambwa kuti murume asiye hama dzake achienda kure; kune vamwe zvainge zvakaipa kupfuura rufu chairwo!
10. Nei zvaifanira kunge zvakaoma kuti Abramu naSarai vasiye musha wavo waiva muUri?
10 Zvainge zvakaomera Abramu kuti asiye zvinhu zvakanaka zvaiva muUri. Uchapupu hunoratidza kuti Uri raiva guta rakapfuma raiva nechipatapata. (Ona bhokisi rakanzi “Guta Rakasiyiwa naAbramu naSarai.”) Zvakafukunurwa zvinoratidza kuti Uri yekare yaiva nedzimba dzakanaka chaizvo; dzimwe dzaiva nemakamuri 12 kana kupfuura emhuri nevashandi, ose achitenderera chivanze chakawaridzwa matombo kana zvidhinha zvakanaka. Zvinhu zvakanaka zvaiwanikwa muguta rose zvaisanganisira mvura yemupombi, zvimbuzi uye pombi dzinorasa tsvina. Yeukawo kuti Abramu naSarai vainge vasisiri vaduku; Abramu angangodaro aiva nemakore ari kuma70, Sarai ari kuma60. Abramu anofanira kunge aida kuti Sarai agare zvakanaka uye anyatsochengetwa—zvinhu zvinodiwa nemurume akanaka chero upi zvake kuti aitire mudzimai wake. Fungidzira mibvunzo nezvinhu zvaivanetsa zvavangangodaro vakakurukura nezvazvo. Abramu anofanira kunge akafara zvikuru Sarai paakabvuma kuenda! Kufanana naAbramu, Sarai aida kusiya zvinhu zvose zvakanaka zvaiva muguta ravaigara.
11, 12. (a) Ndezvipi zvaifanira kurongwa uye kusarudzwa vasati vabva muUri? (b) Ungarondedzera sei zvakaitika zuva ravakasimuka?
11 Chisarudzo pachakaitwa, Abramu naSarai vakava nezvakawanda zvokuita. Vaiva nezvakawanda zvekurongedza uye kuronga. Chii chavaizotakura parwendo urwu rwokuenda kwavainge vasingazivi uye chii chavaizosiya? Zvisinei, chainyanya kukosha ihama dzavo nevashandi vavo. Vaizoitei naTera uyo ainge akwegura? Vakasarudza kuenda naye vakamuchengeta kusvikira afa. Anofanira kunge akabvumirana nazvo nemwoyo wose nokuti nhoroondo yacho inoti Tera ndiye akabuda muUri nemhuri yake. Zvinoita sokuti ainge asisanamati zvidhori. Roti mwana wemukoma waAbramu aizoendawo navo.—Gen. 11:31.
12 Pakupedzisira zuva rekusimuka rakasvika. Fungidzira boka racho richiungana kunze kwemasvingo eguta reUri. Ngamera nemadhongi zvainge zvatakudzwa mikwende, zvipfuwo zvainge zvaunganidzwa, mhuri yacho nevashandi vainge vagadzirira, uye vose vainge vachifarira kuenda. * Zvichida vose vaitarisa Abramu, vachimirira kuti avape chiratidzo chokuenda. Pakupedzisira, nguva yacho yakasvika, uye vakasimuka, vachisiya Uri zvachose.
13. Mazuva ano, vashumiri vaJehovha vakawanda vanoratidza sei mafungiro akafanana neaiva naAbramu naSarai?
13 Mazuva ano, vashumiri vaJehovha vakawanda vanosarudza kutamira kunodiwa vaparidzi voUmambo vakawanda. Vamwe vanosarudza kudzidza mumwe mutauro kuti vawedzere ushumiri hwavo. Kana kuti vanosarudza kuedza nzira dzakasiyana-siyana dzokuparidza dzavanenge vasina kumboedza kana kuti dzinenge dzisiri nyore kwavari. Kazhinji zvisarudzo zvakadaro zvinoda kuti munhu azvipire—kuda kurega zvimwe zvinhu zvinenge zvakamunakira. Mafungiro akadaro anorumbidzwa zvikuru, uye akafanana neakaratidzwa naAbramu naSarai! Kana tikaratidza kutenda kwakadaro, tingava nechivimbo chokuti Jehovha achagara achitipa zvakawanda zvikuru kupfuura zvatinomupa. Haambotadzi kupa mubayiro vane kutenda. (VaH. 6:10; 11:6) Ndizvo zvaakaitira Abramu here?
Kuyambuka Rwizi rwaYufratesi
14, 15. Rwendo rwokubva kuUri kuenda kuHarani rwainge rwakaita sei, uye nei Abramu angangodaro akasarudza kumbogara muHarani?
14 Zvishoma nezvishoma vanhu nezvipfuwo zvavo vakasvika pakujairana nerwendo rwacho. Tinogona kufungidzira Abramu naSarai vachiti vakambotasva mhuka vombofamba netsoka, mashoko avaitaura achisangana nekurira kwemabhero airembera pamahanesi emhuka. Zvishoma nezvishoma, kunyange vaya vaisava neruzivo rwakawanda pakufamba vakasvika pakuva nyanzvi pakumisa musasa nepakuuputsa uye kubatsira mukweguru Tera kuti agare zvakanaka pamusoro pengamera kana dhongi. Vakafamba vakananga kuchamhembe kwakadziva kumadokero, vachitevera rwizi rwaYufratesi. Vakaramba vachifamba.
15 Pakupedzisira, pashure pemakiromita 960 vachifamba, vakasvika padzimba dzeHarani, guta rakabudirira raiva pamharadzano yemigwagwa yaishandiswa pakutengeserana nevanhu vekuMabvazuva nevekuMadokero. Mhuri yacho yakamira muHarani, ikambogara imomo. Zvichida Tera akanga asisina kusimba zvokuti arambe achipfuurira nerwendo.
16, 17. (a) Abramu akafadzwa nesungano ipi? (b) Jehovha akakomborera sei Abramu paaigara muHarani?
16 Nokufamba kwenguva, Tera akazofa ava nemakore 205. (Gen. 11:32) Abramu akanyaradzwa zvikuru Jehovha paakataurazve naye. Akadzokorora zvaakanga ambomuudza achiri muUri, uye akawedzera mamwe mashoko pazvipikirwa zvake. Abramu aizova “rudzi rukuru,” uye mhuri dzose dzepanyika dzaizokomborerwa nemhaka yake. (Verenga Genesisi 12:2, 3.) Afadzwa nesungano iyi pakati pake naMwari, Abramu akaziva kuti yakanga yava nguva yokuti aenderere mberi.
17 Zvisinei, panguva iyi paiva nezvakatowanda zvokurongedza, nokuti Jehovha ainge akomborera Abramu paaigara muHarani. Nhoroondo yacho inotaura “zvinhu zvose zvavakanga vaunganidza nemweya yavakanga vawana muHarani.” (Gen. 12:5) Kuti ave rudzi, Abramu aizofanira kuva nezvinhu zvekurarama nazvo nevashandi—mhuri yakakura. Jehovha haagari achipfumisa vashumiri vake, asi anovapa chero zvavanoda kuitira kuti vaite kuda kwake. Asimbiswa kudaro, Abramu akaenderera mberi nokufamba achienda kwaainge asingazivi.
18. (a) Abramu akasvika rini panguva inokosha munhoroondo yemabatiro anoita Mwari nevanhu vake? (b) Ndezvipi zvimwe zviitiko zvinokosha zvakaitika musi waNisani 14 mumakore akazotevera? (Ona bhokisi rakanzi “ Musi Unokosha Munhoroondo yeBhaibheri.”)
18 Pashure pekufamba kwemazuva akati kuti kubva kuHarani munhu aisvika kuKakemishi, uko mapoka evanhu aiwanzoyambuka rwizi rwaYufratesi. Zvichida paiva panzvimbo iyi Abramu paakasvika panguva inokosha munhoroondo yemabatiro anoita Mwari nevanhu vake. Zvinoita sokuti paiva pazuva rechi14 remwedzi wakazonzi Nisani, muna 1943 B.C.E., Abramu paakatungamirira boka rake kuyambuka rwizi rwacho. (Eks. 12:40-43) Nyika iyo Jehovha akanga avimbisa kuratidza Abramu yaienda nechokumaodzanyemba. Musi iwoyo, sungano yaMwari naAbramu yakatanga kushanda.
19. Chipikirwa chaJehovha kuna Abramu chaisanganisirei, uye chingangodaro chakayeuchidza Abramu nezvei?
19 Abramu akaenda nechekumaodzanyemba munyika yacho, uye vanhu nezvipfuwo vakamira pedyo nemiti mikuru yeMore, pedyo neShekemu. Ikoko Jehovha akataurazve kuna Abramu. Chipikirwa chaMwari panguva ino chakataura nezvembeu kana kuti vana vaAbramu, avo vaizotora nyika yacho. Abramu akafunga uprofita hwakanga hwataurwa naJehovha muEdheni here, huya hwaitaura nezvembeu kana kuti “mwana,” uyo rimwe zuva aizonunura vanhu? (Gen. 3:15; 12:7) Zvichida akafunga nezvahwo. Angangodaro akatanga kunzwisisa kuti aibatanidzwa muchinangwa chikuru icho Jehovha aifunga nezvacho.
20. Abramu akaratidza sei kuonga ropafadzo yaakapiwa naJehovha?
20 Abramu akaonga zvikuru ropafadzo yaakapiwa naJehovha. Sezvaaifamba munyika yacho akangwarira, nokuti vaKenani vakanga vachiri kugaramo, Abramu aimbomira achivakira Jehovha atari, kutanga pedyo nemiti mikuru yeMore, ndokuzovaka imwe pedyo neBheteri. Akadana zita raJehovha, zvimwe achiratidza kuonga kwaaiita Mwari wake nemwoyo wose sezvaaifungisisa remangwana revana vake. Angangodarowo akaparidzira vavakidzani vake vechiKenani. (Verenga Genesisi 12:7, 8.) Zvechokwadi, miedzo yokutenda kwaAbramu yaizovapo nokufamba kwenguva muupenyu. Abramu haana kuisa pfungwa dzake pazvinhu zvaaimbova nazvo muUri. Aifunga zvaakanga apikirwa naJehovha. VaHebheru 11:10 inoti nezvaAbramu: “Akanga achimirira guta rine nheyo chaidzo, iro Mwari ari muvaki nomuiti waro.”
21. Kuziva kwatinoita nezvoUmambo hwaMwari tingakuenzanisa sei nekwaiita Abramu, uye unokurudzirwa kuti uitei?
21 Isu tinoshumira Jehovha mazuva ano tinoziva zvakawanda nezveguta iroro rokufananidzira—Umambo hwaMwari—kupfuura zvaiita Abramu. Tinoziva kuti Umambo hwacho huri kutonga mudenga uye nokukurumidza huchagumisa nyika ino, uye tinoziva kuti Mwana waAbramu akanga agara apikirwa, Jesu Kristu, ava kutonga Umambo ihwohwo. Zvechokwadi ichava ropafadzo yakakura kwatiri kuona Abramu achiraramazve uye achizonyatsonzwisisa chinangwa chaMwari chaaingoziva zvishoma nezvacho! Ungada kuona Jehovha achizadzisa zvinangwa zvake zvose here? Kana zvakadaro zvinokosha kuti urambe uchiita zvose zvakaitwa naAbramu. Ratidza chido chokurega zvimwe zvinhu zvakakunakira kuti ushumire Jehovha, ratidza kuti unoteerera, uye ratidza kuti unoonga zvikuru chero basa raanokupa. Sezvaunotevedzera kutenda kwaAbramu, “baba vevaya vose vanotenda,” mupfungwa yakati, achavawo baba vako!
^ ndima 1 Papera makore, Mwari akachinja zita raAbramu achimuti Abrahamu, kureva kuti ‘Baba Vevanhu Vazhinji.’—Gen. 17:5.
^ ndima 4 Saizvozvowo, Abramu anowanzotanga kutaurwa pavanakomana vaTera, kunyange zvazvo aisava mukuru pane vose.
^ ndima 6 Pave paya, Mwari akachinja zita raSarai achimuti Sara, kureva kuti ‘Mwanasikana waMambo.’—Gen. 17:15.
^ ndima 12 Dzimwe nyanzvi dzinoramba kuti ngamera dzaichengetwa nevanhu munguva yaAbramu. Zvisinei, hadzigoni kuratidza izvozvo. Kakawanda Bhaibheri parinotaura zvinhu zvaiva naAbramu rinobatanidzawo ngamera.—Gen. 12:16; 24:35.


text:
Avhareji
Avhareji (average in English) zvinoreva nhamba iri pakati pedzimwe inowanikwa nekuhwerengedza nhamba dziripo, mhinduro yacho yogovaniswa nehuwandu hwenhamba dziripo. Somuenzaniso vana vanopedza zvidzidzo zvePrimary School vari paavhareji yemakore 13 ekuberekwa.
Kana tiine nhamba gumi sezvizvi: 13; 16; 22; 34; 37; 35; 11; 14; 19; 23 tinotanga tahwerengedza towana 224. Danho rinotevera tinogovanisa negumi tichizowana avhareji iri 22,4 inova pakati nepakati penhamba idzi.
Kupiwa kwezita[chinja | edit source]
- Pakutaura kwemazuva ano tinotaurawo kuti avhareji sokunge izwi reChiShona, saka pano pangonyorwawo nemanyorero edu echivanhu zvichibva pamataurire edu.
- Mazuvano mari yebhazi kubva Harare kusvika kwaHauna iri kuavhareja $10 kuenda chete.


text:
- Written by Online Writer
- Published on 30 November 2016
CHEMBERE yekwaMangwende, kwaMurehwa, inoti kusvika pari zvino yadya nyama yevanhu vanodarika 70 uye inogara nenyoka shanu – huru yacho yava nemakore 30 – idzo dzinoda vakadzi nevarume “moto chaiwo”.
Mbuya ava vanozviti vane huroyi hwakakomba uhwo hwakatanga mushure mekunge vaenda kune imwe n’anga yekuChipinge ndokusvikopinzwa muziguva maive nezvitunha umo vakakumbira zvose zvavaida.
Mbuya Selina Mangachena (94) – avo vanogara nemumwe wevanakomana vavo
- Written by Online Correspondent
- Published on 04 August 2016
Handei ku Hatcliffe!!”, akadaidzira hwindi. Apa this was kuma 11pm. Ini i was coming from watching a movie nebhebhi rangu yakanga yatanga na 8:30pm ku Kine 1. We had gone there on a double date with a friend yainzi Mangwiro and his girl. “Itai five – five sezvigunwe zvemubhutsu! Pindai pindai! Don’t worry, hamusi kubaiwa vanhu ma jekseni. Handei”! I got in ndokunogara ku back seat ne bhebhi rangu. We were there pa Market Square for about 30minutes until kombi
- Written by kwayedza
- Published on 26 July 2015
MURUME wepapurazi reMutute riri kuCentenary, akapata musha wake kwemazuva uye anoti ashaya rugare zvichitevera kuona kwaakaita gurumwandira kana kuti chikwata chevaroyi vanonzi vaiita musangano pamusha pake.
Varoyi ava vanonzi vakapedza mazuva maviri vakazara pamusha pake apo vairatidzira "hunyanzvi" hwakasiyana – sekutamba nhabvu vachibhutsura misoro yevanhu yaikunguruka semabhora nekuvaraidzwa nemazinyoka – vari musvo.
Murimi VaPeter Henry Masenda (64), avo
- Written by Staff Reporter
- Published on 01 July 2015
FROM A CITIZEN JOURNALIST:
A young man who tried to rape his girlfriend has had his just reward after the girl managed to bite off his manhood in Chitungwiza.
According to witnesses, the young man had taken the girl whom he had met few days earlier to his friend's place, with the intention of having sex with her but it turned out to be tragic for him as the girl was said to have refused his sexual advances.
Thinking he had the power to force the girl into having sex with
- Written by kwayedza
- Published on 16 January 2015
"VAMWE vana vangu ndakavaita nemukuwasha!"
Mashoko aya anoramba kugamuchirika sezvo patsika dzechivanhu mukuwasha naambuya vari vanhu vanofanirwa kunge vachinyarana uye kuti vasingafarise zvekusvika pakugara semurume nemudzimai.
Asi kumumwe mukadzi nemukuwasha wake vekuTrelawney, kuBanket, kunyarana uku hapachisina sezvo ambuya vari kuita kuimba chaiko vachiti pavana vavo, vaviri vacho vakavaita nemukuwasha.
Ambuya nemukuwasha vepapurazi reNew Grade ava vari kubuda pachena
- Written by kwayedza
- Published on 11 January 2015
VECHIKURU vagara vachizvitaura kuti, "Mukadzi wemuridzi siyana naye" asi kune vamwe vanoisa zvitanda munzeve vachitoti "ndiye anoita".
Pane murume wekusada kudarikwa nemarokwe kumapurazi akagariswa vanhu patsva ekuMount Arthur, kwaNenguwo kuMarondera, uyo anonzi akazogadzirwa nemishonga yerukwa kana kuti rukawo apo akashinha nemudzimai wemuridzi ndokuzofa ava chirema apo sikarudzi yake yakareba zvekuzvuzvuruka nepasi.
Cloudy Chorira (ARIPAMUFANANIDZO) anonzi akazofa nekunwa
- Written by kwayedza
- Published on 24 December 2014
MURUME wechikuru anova sabhuku kwaSeke akaita chisionekwi apo akaenda kunhamo yehama yake kwaChihota uko akasvikopuruzira matama echitunha nekuvhura maziso achichitsvoda achiteketera nemutupo wemufi izvo zvakazoita kuti arohwe neveruzhinji senyoka yapinda mumba.
VaMichael Mudhokwani (76), vanova Sabhuku Kwaramba, vanotsinhira kuti vakazvambaradzwa panhamo yemukoma wavo, Elias Chakanyuka Mazhindu (82), apo vakaonekwa vachibata-bata matama echitunha nekuvhura maziso emufi, kumbundira
- Written by kwayedza
- Published on 04 December 2014
Fear has gripped villagers in Saunyama area in Nyanga - one of Zimbabwe's most sacred places - following a set of strange developments that took place in the sacred mountainous area recently after a huge rock mysteriously fell into a river and disappeared.
As if that was not enough, the huge rock is said to have fallen into a nearby river whose water allegedly turned into 'blood' instantly.
Villagers who stay in the said area and witnessed the strange encounter said when the rock
- Written by kwayedza
- Published on 26 September 2014
KUNE murume ngochani anoshanda sa "disc jockey" (DJ), uyo anonzi arura nekubata varume chibharo kunzvimbo dzakakomberedza Murambinda, kuBuhera, zvekuti vanhurume veko vatove kugara vakabatira hana mumawoko nekutya.
Mapurisa anotsinhira hunyn'anyn'a hwengochani iyi vachiti vari kutsvaga nemeso matsvuku Panganai Tangwena (32), uyo anopinda chechi yeJohane Masowe, achibva mumusha waSabhuku Tangwena, kwaShe Makumbe. Vanoti vari kumuda nemhosva dzinodarika ina dzaari kupomerwa, dzose dziri
- Written by kwayedza
- Published on 24 September 2014
AKAVE mashura padunhu pane rimwe purazi rakagariswa vanhu patsva, reSam Levy, kuSunnyside kuNyabira, apo mumwe mukadzi anonzi akabatikidzwa achiita zvinonyadzisira nechikomba parufu rwemurume wake.
Mai Clara Mupaso (32), vari kunzi vakawanikidzwa vaine chikomba ichi musi wavigwa murume wavo, Solomon Same Jokoniya, uyo anonzi akaita kuzviuraya.
Asi mudzimai uyu ari kuramba nyaya iyi achiti murume anonzi chikomba chake uyu ainge "angouyawo achitsvaga babamukuru".
Mukoma
- Written by kwayedza
- Published on 20 September 2014
PAKAITIKA mashura pane rimwe purazi riri kuNorton mazuva mashoma achangodarika apo mumwe mukomana wechidiki anonzi akafa mushure mekurutsa zvinhu zvinonzi dzaiva nyoka mhenyu 4.
Bhaureni Saurosi (18) anonzi akafa achirutsa nyoka dzainge dzakareba chipo chemita nechidimbu paimwe. Mbiri dzacho dzaiva nhema, dzimwe mbiri dziri tsvuku.
Mhando yenyoka idzi haina kuzivikanwa.
Mashiripiti aya anonzi akaitika apo mukomana uyu aishandirwa mushure mekunge atanga kurwara.
Asi vabereki
- Written by kwayedza
- Published on 26 July 2014
VARUME vaviri vekuMagunje, kuHurungwe, vekumbobuda munhau vachiti vakaparikwa nemudzimai mumwe chete uyo wavanogara naye mumba imwe chete, vanonzi vave kudhonzerana mimba ine mukadzi uyu apo mumwe nemumwe ari kuti ndeyake.
Chamunorwa Rurami (37) naSamuel Perkins Tsaramba Chimora Soko (43) vakambobuda muKwayedza gore rapera apo vose vaiti varume vaEnetty Midzi (29). Pakabuda nyaya iyi vatatu ava vaigara vose, mumba imwe chete, kuMagunje. Rurami anonzi akazowana basa kuHarare uko ava


text:
NHARIREYOMURINDI NHAMBA 4 2016
Bhaibheri Rakasvika Sei Kwatiri?
Kwemakore akapfuura pane zvakawanda zvakaitika zvaigona kuparadza Bhaibheri kana kuita kuti mashoko arimo achinjwe. Nei kupona kwarakaita kuchikosha?
Nyaya Yaunofanira Kuziva
Kubva parakanyorwa kusvikira nhasi, vanhu vakawanda vange vachitora dzidziso dzavo kubva mariri. Asi tinogona kuvimba neBhaibheri here?
Bhaibheri Rakachengetedzwa Kuti Risaparara
Vanyori veBhaibheri uye vamwe vakazorikopa vaiwanzonyorera pamatehwe uye pamapepa akagadzirwa nenhokwe. Bhaibheri rakachengetedzwa sei kuti risaparara?
Vanhu Vaishora Bhaibheri Havana Kubudirira
Vatungamiriri vakawanda vematongerwo enyika uye vezvitendero vairambidza vanhu kuva neBhaibheri, kurigadzira kana kurishandura asi havana kubudirira.
Vanhu Vakamboedza Kuchinja Zviri muBhaibheri Asi Vakakundikana
Vamwe vanhu vakaedza kuchinja mashoko aiva muBhaibheri asi havana kubudirira. Zvii zvakaita kuti vasabudirira?
Chii Chakaita Kuti Bhaibheri Risaparara?
Rakasiyana papi nemamwe mabhuku?
Waizviziva Here?
Chii chaishamisa pane zvaiitwa naJesu kuvanhu vaiva nemaperembudzi? Vatungamiriri vechitendero chechiJudha vaiti vanhu vanogona kurambana kana zvaita sei?
Utsinye Huchazombopera Here?
Vamwe vanhu vakabatsirwa kuti vasiye zvekuitira vamwe utsinye. Zvinhu zvakavabatsira zvinogona kubatsirawo vamwe.
Kuti Ndizokunda, Ndakatombokundikana Kakawanda
Zvii zvakaitwa nemumwe murume kuti akunde dambudziko raaiva naro rekuona zvinonyadzisira uye kuti apedzisire ava nerugare rwepfungwa?
Enzanisa Zvinodzidziswa Kuchechi Kwenyu Nezviri muBhaibheri
Machechi akawanda anopesana padzidziso nemanzwisisiro avanoita. Saka ungaziva sei kuti ndevapi vanodzidzisa chokwadi?
Bhaibheri Rinotii?
Mwari ane chechi here yaari kushandisa kuita kuti vanhu vaswedere pedyo naye?
Zvimwe Zviri paIndaneti
Bhaibheri Rinobva Kuna Mwari Here?
Vanyori vakawanda veBhaibheri vairatidza kuti Mwari ndiye aivatungamirira pane zvavainyora. Nei vaidaro?


text:
WASHINGTON —
Nechinangwa chekuedza kupedza mhirizhonga yezvematongerwo enyika panguva iyo nyika yatarisana nesarudzo dzingangoitwa gore rino, vatungamiri vemapato ezvematongerwo enyika ari muhurumende yemubatanidzwa vari kutarisirwa kusaina mukupera kwemwedzi waKukadzi gwaro rekuzvibata kwevanhu rinotarisirwa kunge richiteverwa nenhengo dzavo mukurwisana nemhirizhonga, kana kuti code of conduct.
Gwaro iri rakanyorwa nebazi rezvekupodzwa kwemaronda pamwe nekuregererana vachishanda pamwe chete nevanyori vakuru vemapato ose ari matatu anoti Zanu PF, MDC T neMDC duku.
Gurukota rezvekupodzwa kwemaronda, Amai Sekai Holland veMDC T, vanoti gwaro iri harisi kuzosungisa mapato kana vanhu vanenge vaita zvemhirizhonga, asi kuti riri kukurudzira kuti vanhu vadzokere pachinyakare chavo chekugara pasi votaurirana kana vakanganisirana, kwete kusungisana.
Amai Holland vanoti gwaro ravo rakaumbwa kuburikidza nekuwirirana kwemapato matatu ari muhurumende, saka havazooni paine dambudziko rekuti pangazoita rimwe bato risingazoritevera.
Zimbabwe Electoral Commission, ZEC, ine gwaro rayowo rinosungira kuti mapato asaite zvemhirizhonga uye ani nani anenge awanikwa achiita zvemhirizhonga, anosungwa pachiteverwa kutemo.
Asi vakawanda vanoti havaoni mapato ose achizvitevera sezvo asiri ose ari kushoropodza mhirizhonga.


text:
Machende
Jende datira kana dati - machende (muruzhinji), masvada. inhengo yemurume inowanikwa pasi pemboro pakati pemakumbo yakarembera. Machende anongogara ari maviri; vamwe vatauri vanoti matsukwe.
Machende ndiwo anogadzira hurume. Kana pasina machende munhu kana mhuka haikwanise kuberekesa.
Machende ndiwo aya anonzi muchirungu ma testicles; uye maari ndimo munogadzirwa mbeu yehubaba, unonzi uronyo kana kuti maronyo. Machende anozivikanwawo nezita rekuti makandi asi vamwe vanowanzomati matomatisi kana kuti mabhora. Murume umwe neumwe unenge ane machende maviri, asi kune varume vashoma vane jende rimwe.
Machende anogadzirawo chidenhi chinonzi testosterone chinodenha kuyaruka kwemukomana kuti ave nechimiro chemurume.
Svada (scrotum) zvinoreva chibhegi chinoonekwa kunze chinotakura nhengo iyoyi yehurume.
Kana jende risiri muhutano, rakurisa zvisina tsarukano rinonzi Jendekufa (Hydrocele) jende guru kudaro rinorapwa naana chiremba kuchipatara nekubisa humvura hunenge hwazara mu masvada. Kana ukaita rimwe hombe kamwe kari kadiki unonzi une jendekufa zvakare. Adolf Hitler aiva ne jendekufa.
..


text:
NYAYA IRI PAKAVHA | SEI ZVAKAIPA ZVICHIITIKA KUVANHU VAKANAKA?
Mwari Achaitei Neuipi?
Bhaibheri rinotiudza zvakajeka kuti Jehovha neMwanakomana wake Jesu Kristu vachaitei nekutambura kwakakonzerwa naSatani Dhiyabhorosi. Rinoti: “Nokuda kwaizvozvi Mwanakomana waMwari [Jesu] akaratidzwa pachena, kuti aputse mabasa aDhiyabhorosi.” (1 Johani 3:8) Nyika ine makaro, ruvengo uye uipi, ichaputswa. Jesu akavimbisa kuti “mutongi wenyika ino” Satani Dhiyabhorosi, “achadzingwa.” (Johani 12:31) Satani paachange asisipo, pachava nenyika itsva yakarurama ine rugare.—2 Petro 3:13.
Zvakadini nevaya vanozvikudza vasingadi kuchinja, uye vanoramba vachiomerera pakuita zvakaipa? Funga nezvevimbiso iyi yakajeka: “Vakarurama [chete] ndivo vachagara panyika, uye vasina chavanopomerwa ndivo vachasara vari pairi. Asi vakaipa vachaparadzwa panyika; uye vanyengeri, vachabviswa pairi.” (Zvirevo 2:21, 22) Vanhu vakaipa vachange vasisipo. Mumamiriro ezvinhu akadaro, zvishoma nezvishoma, vanhu vanoteerera vachasunungurwa pachivi chakabva kuna Adhamu.—VaRoma 6:17, 18; 8:21.
Mwari achabvisa sei uipi zvachose munyika itsva iyoyo? Haasi kuzotorera vanhu chipo chokuzvisarudzira, oita kuti vave semarobhoti. Asi achadzidzisa vanhu vanoteerera nzira dzake, achivabatsira kusiya mafungiro nemaitiro akaipa.
Mwari achabvisa zvose zvinokonzera kutambura
Mwari achaitei nematambudziko asingafanoonekwi? Akavimbisa kuti hurumende yake yeUmambo ichange yava kutonga nyika munguva pfupi iri kuuya. Mambo akagadzwa weUmambo ihwohwo ndiJesu Kristu, uyo ane simba rokurapa vanorwara. (Mateu 14:14) Jesu anewo simba rokudzikamisa masimba ezvinhu zvakasikwa. (Mako 4:35-41) Saka matambudziko anokonzerwa ne“nguva nezviitiko zvisingafanoonekwi” achange abviswa. (Muparidzi 9:11) Pakutonga kwaKristu, vanhu vachange vasisina kana dambudziko.—Zvirevo 1:33.
Zvakadini nemamiriyoni evanhu vasina mhosva vakafa zvinosiririsa? Nguva pfupi asati amutsa shamwari yake Razaro kubva murufu, Jesu akati: “Ndini kumuka noupenyu.” (Johani 11:25) Zvechokwadi Jesu ane simba rokumutsa vakafa!
Kana uchida kurarama munyika iyo vanhu vakanaka vachange vasisawirwi nezvakaipa, wadii kudzidza Bhaibheri kuti uzive zvakawanda nezvaMwari wechokwadi uye chinangwa chake? Zvapupu zvaJehovha zvekwaunogara zvichafara kukubatsira kuti uwane ruzivo irworwo. Tinokukurudzira neushamwari kuti utaure navo, kana kuti unyorere vabudisi vemagazini ino.


text:
Nhau 35: Jehovha Anopa Mitemo Yake
Inenge mwedzi miviri vabva Egipita, vaIsraeri vanosvika kuGomo reSinai, rinonziwo Horebhi. Iyi inzvimbo imweyo apo Jehovha akataura kuna Mosesi ari mugwenzi rinopfuta mwoto. Vanhu vakadzika misasa pano ndokugara kwechinguvana.
Vanhu zvavanomirira pasi, Mosesi anokwira gomo. Pamusoro pegomo ipapo, Jehovha anoudza Mosesi kuti Anoda kuti vaIsraeri vaterere Iye uye kuva rudzi Rwake chairwo. Mosesi paanoburuka, anoudza vaIsraeri zvataurwa naJehovha. Vanhu vanoti vachaterera Jehovha, nokuti vanoda kuva rudzi rwake.
Zvino Jehovha anoita chinhu chechienzi. Anotugusa pamusoro pegomo noutsi, anoparira kutinhira kukuru. Anotaurawo kuna vanhu: ‘Ndini Jehovha Mwari wako akakubudisa muEgipita.’ Tevere anoraira: ‘Usanamata vamwe vamwari vapi nevapi kunze kwangu bedzi.’
Mwari anopa vaIsraeri mimwe mirairo mipfumbamwe, kana mitemo. Vanhu vanotya kwazvo. Vanoudza Mosesi kuti: ‘Taura kwatiri, nokuti tinotya kuti kana Mwari akataura kwatiri tingafa.’
Pashure Jehovha anoudza Mosesi: ‘Kwira kwandiri mugomo. Ndichakupa mabwe mairi akaserera andanyora paari mitemo yandinoda kuti vanhu vachengete.’ Zvino Mosesi anokwirazve mugomo. Anogarako kwamazuva 40 nousiku.
Mwari ane mitemo mizhinji kwazvo nokuda kwavanhu vake. Mosesi anonyora iyi mitemo. Mwari anopawo Mosesi mabwe maviri akaserera. Panaaya, Mwari amene akanyora mitemo 10 yaakataura kuna vanhu vose. Inonzi Mirairo Gumi.
Mirairo Gumi mitemo inokosha. Ndozvakaitawo mimwe mitemo mizhinji inopiwa vaIsraeri naMwari. Mumwe weiyi mitemo ndouyu: ‘Unofanira kuda Jehovha Mwari wako nomwoyo wako wose, nendangariro yako yose, mweya wako wose nesimba rako rose.’ Uye mumwe ndouyu: ‘Unofanira kuda muvakidzani wako sokuzvida kwaunoita iwe.’ Mwanakomana waMwari Jesu Kristu, akati iyi ndiyo mitemo mikurusa miiri yakapa Jehovha rudzi rwake Israeri. Gare gare tichadzidza zvinhu zvizhinji pamusoro poMwanakomana waMwari nedzidziso dzake.
Eksodho 19:1-25; 20:1-21; 24:12-18; 31:18; Dheuteronomio 6:4-6; Revhitiko 19:18; Mateo 22:36-40.
Mibvunzo
- Inenge mwedzi miviri vabva muEgipita, vaIsraeri vanodzika musasa kupi?
- Jehovha anoti anoda kuti vanhu vaitei uye ivo vanopindura kuti chii?
- Nei Jehovha achipa Mosesi mahwendefa maviri?
- Kunze kweMirayiro Gumi, Jehovha akapa vaIsraeri mimwe mitemo ipi?
- Ndeipi mitemo yakanzi naJesu Kristu ndiyo mikuru kupfuura yose?
Mibvunzo yokuwedzera
- Verenga Eksodho 19:1-25; 20:1-21; 24:12-18; uye 31:18.
Mashoko akanyorwa pana Eksodho 19:8 anotibatsira sei kunzwisisa zvinodiwa pakuzvitsaurira kwechiKristu? (Mat. 16:24; 1 Pet. 4:1-3)
- Verenga Dheuteronomio 6:4-6; Revhitiko 19:18; uye Mateo 22:36-40.
VaKristu vanoratidza sei kuda kwavo Mwari nomuvakidzani? (Mako 6:34; Mab. 4:20; VaR. 15:2)


text:
Ungada here kuverenga nyaya ino mumutauro we%%?
Bhaibheri repaIndaneti
SHANDURO YENYIKA ITSVA YEMAGWARO MATSVENE
Ungada here kuverenga nyaya ino mumutauro we%%?
9 Handina kusununguka here?+ Handisi muapostora here?+ Handina kuona Jesu Ishe wedu here?+ Imi hamusi basa rangu munaShe here?
2 Kana ndisiri muapostora kune vamwe, chokwadi ndiri muapostora kwamuri, nokuti muri chisimbiso chinosimbisa+ kuva kwangu muapostora pamusoro paShe.
3 Kuzvidzivirira kwangu kune vaya vanondiongorora kwakaita sezvinotevera:+
4 Hatina kodzero yokudya+ nokunwa here?
5 Hatina kodzero yokufamba nehanzvadzi somudzimai here,+ sezvinoita vamwe vaapostora vose nevanun’una vaShe+ naKefasi?+
6 Kana kuti ndiBhanabhasi+ neni chete tisina kodzero yokurega basa rokunyika here?+
7 Ndiani anomboshanda somurwi achizvibhadharira zvaanoda? Ndiani anodyara munda wemizambiringa akasadya zvibereko zvawo?+ Kana kuti ndiani anofudza boka rezvipfuwo akasadyawo mumwe mukaka weboka racho rezvipfuwo?+
8 Ndiri kutaura zvinhu izvi nemaonero evanhu here?+ Kana kuti Mutemo+ hautauriwo zvinhu izvi here?
9 Nokuti mumutemo waMosesi makanyorwa kuti: “Usasunga muromo wenzombe painenge ichipura zviyo.”+ Ko Mwari ari kuva nehanya nenzombe here?
10 Kana kuti anozvitaurira isu chete? Chokwadi zvakanyorerwa isu,+ nokuti munhu anorima anofanira kurima aine tariro uye munhu anopura anofanira kudaro aine tariro yokuzodyawo.+
11 Kana takadyara zvinhu zvomudzimu+ kwamuri, chinhu chikuru here kana tikazokohwa zvinhu zvenyama kwamuri?+
12 Kana vamwe vanhu vachiva nekodzero iyi pamuri,+ hatidarowo zvikuru here? Kunyange zvakadaro, hatina kushandisa kodzero iyi,+ asi tiri kutsungirira zvinhu zvose, kuti tirege kumbovhiringidza mashoko akanaka+ pamusoro paKristu.
13 Hamuzivi here kuti vanhu vanoita mabasa matsvene vanodya+ zvinhu zvepatemberi, uye vaya vanoshumira nguva dzose+ paatari vanogovana neatari?
14 Saizvozvowo, Ishe akarayira+ vaya vanozivisa mashoko akanaka kuti vararame nemashoko akanaka.+
15 Asi handina kushandisa kana imwe chete yegadziriro idzi.+ Chokwadi, handina kunyora zvinhu izvi kuti zvive zvakadaro kwandiri, nokuti zvaizova zvakanaka kwazvo kuti ndife—hapana munhu achaita kuti chikonzero changu chokuzvirumbidza+ chive chisina zvachinobatsira!
16 Zvino, kana ndiri kuzivisa mashoko akanaka,+ hachisi chikonzero chokuti ndizvirumbidze, nokuti ndinofanira+ kuzviita. Chokwadi, ndine nhamo+ kana ndikasazivisa mashoko akanaka!
17 Kana ndichiita izvi nokuzvidira,+ ndine mubayiro;+ asi kana ndikazviita zvichipesana nezvandinoda, kunyange zvakadaro ndine utariri+ hwandakaronzeswa.
18 Saka, mubayiro wangu chii? Kuti pandinenge ndichizivisa mashoko akanaka ndigovere mashoko akanaka pasina mutengo,+ kuti ndirege kushandisa kodzero yangu ine chokuita nemashoko akanaka zvisina kukodzera.
19 Kunyange zvazvo ndakasununguka kuvanhu vose, ndakazviita muranda+ kuna vose, kuti ndiwane+ vanhu vazhinji kwazvo.
20 Naizvozvo kuvaJudha ndakava somuJudha,+ kuti ndiwane vaJudha; kune vaya vari pasi pomutemo ndakava somunhu ari pasi pomutemo,+ kunyange ini ndisiri pasi pomutemo,+ kuti ndiwane vaya vari pasi pomutemo.
21 Kune vaya vasina mutemo+ ndakava somunhu asina mutemo,+ kunyange zvazvo ndisiri munhu asina mutemo kuna Mwari asi ari pasi pomutemo+ kuna Kristu,+ kuti ndiwane vaya vasina mutemo.
22 Kune vasina simba ndakava munhu asina simba, kuti ndiwane vasina simba.+ Ndakava zvinhu zvose kuvanhu vemarudzi ose,+ kuti ndiponese vamwe nenzira dzose.
23 Asi ndinoita zvinhu zvose nokuda kwemashoko akanaka, kuti ndiagoverane+ navo.
24 Hamuzivi here kuti vanomhanya+ munhangemutange vanomhanya vose, asi mumwe chete ndiye anogamuchira mubayiro?+ Mhanyai+ saizvozvo kuti muuwane.+
25 Zvakare, munhu wose anopinda mumakundano anozvidzora+ muzvinhu zvose. Zvino ivo, chokwadi, vanozviita kuti vawane korona inoora,+ asi isu isingaori.+
26 Naizvozvo, mamhanyiro+ andiri kuita haasi asina chokwadi; makandiro andiri kuita zvibhakera ndeokuti ndisarova mhepo;+
27 asi ndinorwadzisa muviri+ wangu ndichiuita somuranda, kuti zvimwe, pashure pokunge ndaparidzira vamwe, ini ndirege kuva asingatenderwi.+
Tumirawo vamwe
Tumirawo vamwe
1 VaKorinde 9
Shanduro yeNyika Itsva yeMagwaro Matsvene
https://www.jw.org/finder?docid=1011452&Book=46&Chapter=9&wtlocale=CA&srcid=share
Shona
mailto:?body=Verengera Bhaibheri paIndaneti%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D46%26Chapter%3D9%26wtlocale%3DCA%26srcid=share&subject=Verengera Bhaibheri paIndaneti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
April 11-17
JOBHO 21-27
Rwiyo 83 Nemunyengetero
Mashoko Ekusuma (3 min. zvichidzika)
PFUMA IRI MUSHOKO RAMWARI
“Jobho Akaramba Mashoko Enhema”: (10 min.)
Job 22:2-7
—Pakupa Jobho mazano, Erifazi aifungira Jobho zvisizvo uye akataura zvemumusoro make (w06 3/15 15 ¶6; w05 9/15 26-27; w95 2/15 27 ¶6)
Job 25:4, 5
—Bhiridhadhi akataura pfungwa dzisina kunaka (w05 9/15 26-27)
Job 27:5, 6
—Jobho haana kubvumira vamwe vanhu kuti vaite kuti afunge kuti akanga akundikana kuperera kuna Mwari (w09 8/15 4 ¶8; w06 3/15 15 ¶8)
-
Kuchera Pfuma muShoko raMwari: (8 min.)
Job 24:2
—Sei kuchinja muganhu yakanga iri nyaya hombe? (it-1-E 360)
Job 26:7
—Chii chinoshamisa pakurondedzera kwakaita Jobho zvakaita nyika? (w15 6/1 5 ¶4; w11 7/1 26 ¶2-5)
Ndinodzidzei nezvaJehovha kubva pakuverenga Bhaibheri kwevhiki rino?
Ipfungwa dzipi dziri pakuverenga Bhaibheri kwevhiki rino dzandinogona kushandisa mubasa remumunda?
-
Kuverenga Bhaibheri: Job 27:1-23 (4 min. zvichidzika)
SHANDA NESIMBA MUUSHUMIRI
Paunoona Munhu Kekutanga: g16.2 kavha
—Siya pekutangira kuitira paunozodzokera. (2 min. zvichidzika)
Paunodzokera: g16.2 kavha
—Siya pekuzotangira. (4 min. zvichidzika)
Chidzidzo cheBhaibheri: bh 145 ¶3-4 (6 min. zvichidzika)
KURARAMA KWECHIKRISTU
Rwiyo 129
Zvaungaita Kuti Vamwe Vasakudherera Asi Usingavarovi: (15 min.) Kukurukurirana. Ratidzai vateereri vhidhiyo inonzi Zvaungaita Kuti Vamwe Vasakudherera Asi Usingavarovi. (Endai pajw.org, uye tarisai pakanzi ZVINODZIDZISWA NEBHAIBHERI > VARI KUYARUKA.) Kana vhidhiyo yapera, bvunzai mibvunzo inotevera: Chii chingaita kuti munhu adhererwe? Kudhererwa kunoita kuti unzwe sei? Ungaita sei kana ukadhererwa uye kana zvichikwanisika ungaitei kuti zvisaitika kwauri? Unofanira kuudza ani kana uchidhererwa? Taurai nezvebhuku raMibvunzo Inobvunza Vechiduku, Bhuku 2, chitsauko 14.
Chidzidzo cheBhaibheri Cheungano: ia chits. 13 ¶1-12 (30 min.)
Kudzokorora Zvadzidzwa Uye Kutaura Zvichadzidzwa Vhiki Inotevera (3 min.)
Rwiyo 23 Nemunyengetero


text:
NHARIREYOMURINDI SEPTEMBER 2013
Nei Paine Kutambura Kwakanyanya? Kuchapera Rini?
Bhaibheri rinoti chii nezvekutambura uye kuti vanhu vachasvika rini vachitambura?
Vanhu Vakawanda Vasina Mhosva Vari Kuparara!
Tinoona kutambura kwakawanda munyika, kazhinji kacho pasina chikonzero. Mwari ndiye ari kuzvikonzera here?
Nei Paine Kutambura Kwose Uku?
Ona zvinhu zvishanu zvinokonzera kutambura mazuva ano, uye ziva kwaungawana tariro.
Kutambura Kwava Pedyo Nokupera!
Mwari akavimbisa kubvisa zvose zvinokonzera kutambura. Achazviita sei uye rini?
Murombo Asi Akapfuma Pakunamata
Alexander Ursu akazvionera oga kuti hapana aigona kumisa kunamata kwechokwadi muSoviet Union. Verenga nezvenyaya yake inonakidza.
Mitauro Yedu Yakabva pa“Rusvingo rweBhabheri” Here?
Chii chinonzi Rusvingo rweBhabheri? Mitauro yevanhu yakabva kupi?
“Mwari Anoda Munhu Anopa Achifara”
Ona kuti nei chinoita kuti tipe chichinyanya kukosha.
Mwari Anorwadziwa—Tingaitei Kuti Afare?
Waizviziva here kuti unogona kufadza kana kugumbura Jehovha? Ona kuti Adhamu naEvha vakarwadzisa sei Jehovha nezvavakaita.
Mibvunzo yeBhaibheri Inopindurwa
Mazano eBhaibheri panyaya yokuva newanano inofadza anobatsira nokuti anobva kuna Jehovha Mwari anova ndiye akatanga wanano.
Zvimwe Zviri paIndaneti
Zvapupu zvaJehovha Zvinowanepi Mari Yokuita Basa Razvo?
Ona kuti basa riri kuitwa pasi rose riri kukura sei kunyange zvazvo pasina ndiro dzemari dzinofambiswa uye pasingabviswi chegumi.


text:
Unobvumira Muumbi Mukuru Kuti Akuumbe Here?
“Tarirai! Sezvakaita ivhu riri muruoko rwomuumbi, ndizvo zvamakaita muruoko rwangu.”—JER. 18:6.
NZIYO: 60, 22
1, 2. Nei Mwari akaona Dhanieri ‘semurume anodiwa kwazvo,’ uye tingatevedzera sei kuteerera kwaaiita?
PAKAPINDA vaJudha vainge vatapwa muBhabhironi, vakaona makazara zvidhori uye vanhu vacho vari varanda vemidzimu yakaipa. Kunyange zvakadaro, vaJudha vakatendeka vakadai saDhanieri neshamwari dzake vakaramba kuumbwa nevanhu vemuBhabhironi. (Dhan. 1:6, 8, 12; 3:16-18) Dhanieri neshamwari dzake vakanga vakatsunga kuramba vakazvipira kuna Jehovha seMuumbi wavo uye vakabudirira. Dhanieri akagara muBhabhironi kwemakore mazhinji eupenyu hwake, asi ngirozi yaMwari yakamuti “murume anodiwa kwazvo.”—Dhan. 10:11, 19.
2 Munguva inotaurwa muBhaibheri, muumbi aigona kuumba ivhu kuti ribudise chinhu chaanenge achida. Vanamati vechokwadi vanoziva kuti Jehovha ndiye Changamire wezvinhu zvese, uyo ane simba rekuumba marudzi evanhu. (Verenga Jeremiya 18:6.) Mwari anewo simba rekuumba mumwe nemumwe wedu. Asi anokoshesa rusununguko rwedu rwekusarudza uye anoda kuti tibvume kutungamirirwa naye tisingamanikidzwi. Ngationei zvinhu zvitatu zvingatibatsira kuti tione kuti tingaita sei kuti tirambe tiri ivhu rekuumbisa rakapfava riri mumaoko aMwari: (1) Tingadzivisa sei unhu hungaita kuti tisada kuteerera patinotsiurwa naMwari? (2) Tingaita sei kuti tive neunhu hunotibatsira kuti tirambe takapfava uye tichibvuma kutungamirirwa naMwari? (3) Vabereki vechiKristu vangabvuma sei kutungamirirwa naMwari pakuumba vana vavo?
DZIVISA UNHU HUNOGONA KUKUOMESA MWOYO
3. Unhu hupi hunogona kuomesa mwoyo yedu? Taura muenzaniso.
3 Zvirevo 4:23 inoti, “Pazvinhu zvose zvinofanira kuchengetedzwa, chengetedza mwoyo wako, nokuti mauri ndimo mune matsime oupenyu.” Unhu hupi hunoomesa mwoyo hwatinofanira kungwarira? Hunosanganisira kuzvikudza, kugara uchiita chivi, uye kusava nekutenda. Izvi zvinogona kukurudzira vanhu kusateerera uye kupanduka. (Dhan. 5:1, 20; VaH. 3:13, 18, 19) Mambo weJudha ainzi Uziya akaratidza kuzvikudza. (Verenga 2 Makoronike 26:3-5, 16-21.) Pakutanga, Uziya aiita “zvakarurama pamberi paJehovha,” uye ‘airamba achitsvaka Mwari.’ Asi “paakangova nesimba, mwoyo wake wakazvikudza” kunyange zvazvo simba rake raibva kuna Mwari. Akatoedza kuita basa raingofanira kuitwa nevapristi vedzinza raAroni chete, rekupisa rusenzi patemberi. Vapristi pavakamutsiura, Uziya akazvikudza uye akagumbuka chaizvo! Chii chakazoitika? ‘Akaparara’ zvinonyadzisa mumaoko aMwari uye akafa aine maperembudzi.—Zvir. 16:18.
4, 5. Chii chinogona kuitika kana tikatadza kubvisa unhu hwekuzvikudza? Taura muenzaniso.
4 Kana tikakundikana kubvisa unhu hwekuzvikudza, tinogona kutanga ‘kufunga nezvedu kupfuura zvatinofanira kufunga,’ zvichida kutosvika pakuramba kutsiurwa neMagwaro. (VaR. 12:3; Zvir. 29:1) Funga nezvezvakaitika kuna Jim, uyo akapesana nevamwe vakuru pane imwe nyaya yemuungano. Jim anoti: “Ndakaudza hama kuti dzakanga dzisina rudo, uye ndakabva ndabuda mumusangano wacho.” Papera mwedzi 6, akatamira kune imwe ungano yaiva pedyo asi haana kugadzwa kuva mukuru ikoko. Anoti: “Zvakandirwadza chaizvo. Kuda kuzviita akarurama kwakandikunda, saka ndakabva ndasiya chokwadi.” Jim akaramba asingaiti mabasa echiKristu kwemakore gumi. Anotaura kuti: “Ndakafunga kuti ndiri kutarisirwa pasi, uye ndakatanga kuona sekuti Jehovha akanga andirasa. Mumakore ese iwayo, hama dzaindishanyira uye dzaiedza kundibatsira asi ndairamba.”
5 Zvakaitika kuna Jim zvinoratidza kuti kuzvikudza kunogona sei kuita kuti titange kutsvaga tuzvikonzero pane zvatinenge takanganisa, zvoita kuti tisava vanhu vanoumbika. (Jer. 17:9) Jim anoti: “Ndairamba ndichingofunga kuti hama ndidzo dziri kukanganisa.” Wakamborwadziwawo here nezvakaitwa nemumwe muKristu kana kuti nekurasikirwa neimwe ropafadzo? Kana zvakakurwadza, wakaitei pazvakaitika? Wakatanga kuzvikudza here? Kana kuti wakanyanya kufunga nezvekuva nerugare nehama yako here uye kuramba wakavimbika kuna Jehovha?—Verenga Pisarema 119:165; VaKorose 3:13.
6. Chii chinogona kuitika kana tikaramba tichiita chivi?
6 Kana munhu akagara achiita chivi, kunyange achichiita pachivande, anogona kupedzisira asisateereri mazano anobva kuna Mwari. Zvinopedzisira zvava nyore kuti arambe achiita chivi. Imwe hama yakataura kuti nekufamba kwenguva yakanga isingacharohwi nehana payaiita zvakaipa. (Mup. 8:11) Imwewo hama yakambenge yava netsika yekuona zvinonyadzisira yakati: “Ndakaona kuti ndakapedzisira ndava kushora vakuru.” Izvi zvairamba zvichiikuvadza pakunamata. Zvayaiita zvakazobuda pachena, uye yakapiwa rubatsiro. Ichokwadi kuti tese tiri vanhu vanotadza. Asi kana tikatanga kuva netsika yekushora vakuru kana kuti yekuvhara zvikanganiso zvedu pane kutsvaka kubatsirwa uye kukanganwirwa naMwari, mwoyo wedu unogona kunge watotanga kuoma.
7, 8. (a) Zvakaitwa nevaIsraeri zvinoratidza sei kuti kusava nekutenda kunoomesa mwoyo? (b) Chidzidzo chipi chatinowana?
7 Muenzaniso wezvakaitika kuvaIsraeri vakanunurwa naJehovha kubva muIjipiti unoratidza kuti kusava nekutenda kunoomesa sei mwoyo. VaIsraeri vakaona Mwari achiita zvishamiso, zvimwe zvacho zvaiomesa mate mukanwa! Asi pavakasvika pedyo neNyika Yakapikirwa, vakaratidza kusava nekutenda. Pane kuti vavimbe naJehovha, vakatanga kutya uye vakanyunyutira Mosesi. Vakanga vava kutoda kudzokera kuIjipiti kwavaimbova varanda! Jehovha akarwadziwa zvikuru. Akati: “Vanhu ava vacharamba vasingandiremekedzi kusvikira rini?” (Num. 14:1-4, 11; Pis. 78:40, 41) Chizvarwa ichocho chakaperera murenje nemhaka yekuva nemwoyo yakaoma uye kusava nekutenda.
8 Sezvo tava kuda kupinda munyika itsva, kutenda kwedu kuri kuedzwa. Zvakanaka kuti tiongorore kuti kutenda kwedu kwakadini. Semuenzaniso, tinogona kuongorora kuti tinoona sei mashoko aJesu ari pana Mateu 6:33. Zvibvunze kuti: ‘Zvandinokoshesa uye zvisarudzo zvangu zvinoratidza here kuti ndinotenda mashoko iwayo aJesu? Ndaizosarudza kusaenda kumisangano kana kuti kunoparidza kuti ndiwedzere mari yandinowana here? Ndichaita sei kana basa rangu richindishayisa nguva yekuita zvekunamata? Ndichabvumira kuti nyika indiumbe here, zvimwe ichitoita kuti ndisiye chokwadi?’
9. Nei tichifanira kugara ‘tichizviedza’ kuti tione kana tiri mukutenda, uye tingazviita sei?
9 Chimbofunga nezvemushumiri waJehovha asinganyatsotevedzeri zvinodzidziswa neBhaibheri, zvichida panyaya yeshamwari, urongwa hwekudzinga, kana kuti panyaya yevaraidzo. Zvibvunze kuti: ‘Ndizvo zvandingadaro ndiri kuitawo here?’ Kana tikangoona kuti unhu hwakadaro hunoomesa mwoyo hwava kutanga matiri, tinofanira kukurumidza kuongorora kutenda kwedu. Bhaibheri rinotipa zano rekuti: “Rambai muchizviedza kuti muone kana muri mukutenda, rambai muchizviedza kuti muone kuti makadini.” (2 VaK. 13:5) Tinofanira kunyatsozviongorora nemwoyo wese tichishandisa Shoko raMwari kuti tigare tichigadzirisa mafungiro edu.
RAMBA UCHIUMBIKA
10. Chii chinogona kutibatsira kuti tiite seivhu rakapfava riri mumaoko aJehovha?
10 Zvinhu zvatinopiwa naJehovha kuti atibatsire kuramba tiri ivhu rakapfava zvinosanganisira Shoko rake, ungano yechiKristu, uye ushumiri hwemumunda. Sezvinoita mvura inopfavisa ivhu, kuverenga uye kufungisisa zviri muBhaibheri zuva nezuva kunogona kutibatsira kuti tiumbike mumaoko aJehovha. Jehovha aida kuti madzimambo aIsraeri azvinyorere kopi yeMutemo waMwari oiverenga zuva nezuva. (Dheut. 17:18, 19) Vaapostora vakaona kuti kuverenga Magwaro uye kuafungisisa kwaibatsira zvikuru pabasa ravo reushumiri. Vaishandisa zvikamu zveMagwaro echiHebheru kakawanda muzvinyorwa zvavo uye vaikurudzira vanhu vavaiparidzira kuti vaverengewo uye kufungisisa zviri muMagwaro. (Mab. 17:11) Isuwo tinoziva kuti kuverenga Shoko raMwari zuva nezuva uye kufungisisa zviri mariri kunokosha. (1 Tim. 4:15) Izvozvo zvinotibatsira kuti tirambe tichizvininipisa pamberi paJehovha uye kuti tive vanhu vanoumbika mumaoko ake.
11, 12. Jehovha anoshandisa sei ungano yechiKristu kuti atiumbe zvinoenderana nemumwe nemumwe wedu? Taura muenzaniso.
11 Jehovha anotiumba zvinoenderana nemumwe nemumwe wedu achishandisa ungano yechiKristu. Jim, ambotaurwa nezvake, akatanga kuchinja mafungiro ake mumwe mukuru paakaratidza kuti aiva nehanya naye. Jim anoti: “Hapana kana paakambondishora kana kundipa mhosva pamusoro pezvakaitika. Panzvimbo pezvo, akaramba aine maonero akanaka, achiratidza kuti aida kundibatsira zvechokwadi.” Pashure pemwedzi inenge mitatu, mukuru wacho akakoka Jim kumisangano yechiKristu. Jim anoti: “Ungano yakandigamuchira nemufaro, uye rudo rwandakaratidzwa ndirwo rwakaita kuti nditange kuchinja. Ndakatanga kuona kuti ndaifanira kuchinja maonero angu. Ndichibatsirwa neungano uye mudzimai wangu, uyo asina kumbobvira adzoka kumashure pakunamata, ndakatangazve kusimba pakunamata. Ndakakurudzirwawo chaizvo nenyaya dzaiti, ‘Jehovha Haana Mhaka’ uye ‘Batira Jehovha Nokuvimbika,’ dzaiva muNharireyomurindi yaNovember 15, 1992.”
12 Nekufamba kwenguva, Jim akazogadzwa zvakare kuva mukuru. Kubva ipapo, abatsira hama dzakawanda kuti dzikurire miedzo yakafanana newake uye kuti dzisimbe zvakare pakunamata. Anogumisa achiti: “Ndaifunga kuti ndakanga ndiine ukama hwakasimba naJehovha asi ndakanga ndisina. Ndinozvidemba kuti ndakabvumira kuzvikudza kuti kunditadzise kuona zvinhu zvinokosha uye kuchiita kuti ndirambe ndichingofunga nezvezvikanganiso zvevamwe.”—1 VaK. 10:12.
13. Basa reushumiri rinogona kutibatsira kuvandudza unhu hupi uye zvinobatsirei?
13 Ushumiri hwemumunda hungatiumba sei kuti tive vanhu vakanaka? Kuudzawo vamwe mashoko akanaka kunogona kutibatsira kuti tive vanhu vanozvininipisa uye kuti tive neunhu hunoumba chibereko chemudzimu waMwari. (VaG. 5:22, 23) Funga nezveunhu hwakanaka hwawakava nahwo kuburikidza nekushanda muushumiri. Patinoratidza unhu hwechiKristu, tinenge tichishongedza mashoko atinopa vanhu, ayo anogona kuchinja mafungiro avo. Semuenzaniso, vamwe vaparidzi vaviri kuAustralia vakanyatsoteerera mumwe mukadzi paaitaura navo achivachenamira. Zvisinei, mukadzi wacho akazozvidemba uye akanyorera hofisi yebazi. Mamwe mashoko aakanyora ndeekuti: “Ndinoda kukumbira ruregerero kuvanhu vaviri ivavo vaiva nemwoyo murefu uye vaizvininipisa, nekuti ndakazviita munhu akarurama uye ndaizviona sendiri nani kuvapfuura. Ndakaita zveupenzi pandakamira pamberi pevanhu vaviri vari kuparadzira Shoko raMwari ndokuedza kuvadzinga zvakadaro.” Mukadzi uyu angadai akanyora mashoko akadai here kudai vaparidzi vacho vakaratidza sekuti vagumbuka? Pamwe aisazoanyora. Chokwadi, ushumiri hwedu hunotibatsira uye hunobatsirawo vavakidzani vedu.
TUNGAMIRIRWAI NAMWARI PAMUNOUMBA VANA VENYU
14. Vabereki vanofanira kuitei kana vachida kubudirira pakuumba vana vavo?
14 Vana vadiki vakawanda vanofarira kudzidza uye vanowanzozvininipisa. (Mat. 18:1-4) Saka vabereki vakachenjera vanoedza kuroverera chokwadi mupfungwa uye mumwoyo yevana vavo uye kuita kuti vade chokwadi. (2 Tim. 3:14, 15) Asi kuti vabudirire, vabereki vanofanira kutanga varoverera chokwadi mumwoyo yavo pachavo, vorarama zvinoenderana nechokwadi chacho. Vabereki pavanoita izvi, zvinova nyore kuti vana vavo vade chokwadi. Vana vanobva vaona kuti vabereki pavanovaranga, vanenge vachiratidza rudo uye kuti Jehovha anovada.
15, 16. Vabereki vanofanira kuratidza sei kuti vanovimba naMwari panodzingwa mwana wavo?
15 Pasinei nekuti vamwe vana vakakurira muchokwadi, vanogona kuchisiya kana kuti kudzingwa muungano zvoita kuti vemumhuri varwadziwe. Imwe hanzvadzi yechiKristu yekuSouth Africa inoti: “Hanzvadzi yangu payakadzingwa, zvaiita sekuti yakanga yafa. Zvairwadza chaizvo!” Iye nevabereki vake vakaita sei nezvakanga zvaitika? Vakatevedzera zvinotaurwa neShoko raMwari. (Verenga 1 VaKorinde 5:11, 13.) Vabereki vacho vakati: “Takatsidza kuti taizoita zvinotaurwa neBhaibheri, tichiziva kuti kuita zvinhu nenzira yaMwari kwaizoita kuti zvifambe zvakanaka. Takaona urongwa hwekudzinga sechirango chinobva kuna Mwari uye takagutsikana kuti Jehovha anopa chirango chakakodzera nekuti ane rudo. Saka taingotaura nemwanakomana wedu kana paita zvinhu zvinokosha zvemumhuri.”
16 Mwanakomana wacho akanzwa sei? Akazoti, “Ndaiziva kuti vanhu vemhuri yedu vakanga vasina kundivenga, asi kuti vaiteerera Jehovha nesangano rake.” Akatiwo: “Kana mamiriro ezvinhu akakumanikidza kuteterera Jehovha kuti akubatsire uye akukanganwire, unobva waona kuti anokosha zvakadini muupenyu hwako.” Fungidzira kuti mhuri iyi yakafara zvakadini mukomana uyu paakadzorerwa! Kana tikateerera Mwari nguva dzose, zvinhu zvinotifambira zvakanaka.—Zvir. 3:5, 6; 28:26.
17. Nei tichifanira kubvuma kutungamirirwa naJehovha muupenyu hwedu hwese, uye izvozvo zvichatibatsira sei?
17 Muprofita Isaya akafanotaura kuti vaJudha vaiva muBhabhironi pavaizopfidza, vaizotaura kuti: “Haiwa Jehovha, imi muri Baba vedu. Isu tiri ivhu, imi muri Muumbi wedu; tose zvedu tiri basa roruoko rwenyu.” Vaizoteterera Jehovha vachiti: “Musayeuka kukanganisa kwedu nokusingaperi. Tapota, zvino tarirai: isu tose tiri vanhu venyu.” (Isa. 64:8, 9) Kana tikabvuma kutungamirirwa naJehovha saizvozvo tichizvininipisa uye toramba tichidaro muupenyu hwedu hwese, achationa sevanhu vaanoda kwazvo sezvaakaita muprofita Dhanieri. Acharamba achitiumba achishandisa Shoko rake, mudzimu wake, uye sangano rake. Izvi zvichaita kuti rimwe zuva munguva iri kuuya, tizokwanisa kumira pamberi pake ‘sevana vaMwari’ chaivo.—VaR. 8:21.


text:
Zvinodzidziswa neBhaibheri
Bhaibheri rinopa mazano akanakisisa nezvemibvunzo yakaoma zvikuru muupenyu. Kubvira kare-kare kusvika iye zvino kushanda kunoita Bhaibheri kuri kuoneka. Muchikamu chino, uchanyatsoona kuti mazano ari muBhaibheri anoshanda zvechokwadi.
Nyaya Dziripo
Tingaziva Sei Kuti Bhaibheri Rinobva Kuna Mwari?
Kana Bhaibheri rakanyorwa naMwari rinofanira kunge rakasiyana nemamwe mabhuku ose akanyorwa nevanhu.
Bhaibheri Rinoti Chii Nezvedoro? Pane Chakaipa Here Nekurinwa?
Bhaibheri rinototaura zvakanakira waini nedoro.
Mazano Okubatsira Mhuri
VAKAROORANA
Kuwirirana Natezvara Naambuya
Mazano 3 okukubatsira kuti dambudziko ringavapo pakati pako nanatezvara risakanganisa imba yako.
VABEREKI
Kutaura Nemwana Nezvekutumira Mameseji Anonyadzisira
Garai mataura nemwana wenyu chazvakaipira asati apinda mudambudziko iri.
VARI KUYARUKA
Chii Chiri Kudzora Chimwe
—Ndiwe Here Kana Kuti Ifoni Yako?
Uri kugara munyika ine mafoni asi haafaniri kukudzora. Unoziva sei kana wava kungoti sika-sika nefoni yako? Kana uine dambudziko iroro, ndezvipi zvaungaita kuti urigadzirise?
VANA
Teerera Pamisangano
Zvakanakirei kuti titeerere pamisangano?


text:
MURUME wechidiki wemubhuku raChipwanyira, kwaNyashanu, kuBuhera, anoti akapindirwa mumba arere pakati pehusiku nechimhuka chinenge mombe, icho chakasiya chamutsokodzera kumutsika chichibva chazoenda.
Edious Mutambo (30) anoti akasangana nemashura aya svondo rapera apo ainge arere oga mumba.
Anoti mhuka inenge mombe iyi yakasvikotunga gonhi ndokumupindira ikamutsika-tsika pamadiro ichishandisa gumbo rimwe chete rekumberi.
Vari kuziva nezvenyaya iyi vanoti iyi yaisava mombe asi kuti zvinhu zvehusiku zvakaita sevaroyi.
Mutambo, uyo anogara nevabereki vake nevamwe vemumhuri, anoti nyaya iyi yakaitika apo akanga abva kwaMurambinda husiku.
“Ndakadya sadza ndikarara ndoga semunhu asati awana uye gonhi ndakakiya nemukati. Ndakazovhunduka ndiri kuhope ndanzwa ruzha rwekutungwa kwedhoo ndokufugura magumbeze ndikaona zinhu rinenge mombe tsvuku raiwomba rakanditarisa. Rakanditsika-tsika zvekunditsokodzera muviri wose.
“Ndakachema musha wose ukandinzwa. Ndakanhonga chituru chaiva pedyo ndokuchitema asi hachina kutiza. Chakazodududza kudzokera panze pava paya ndokunomira chichidzvova,” anodaro.
Anoti pakaitika izvi amai nababa vake vakange vasipo, vaenda kunhamo kuMhondoro.
“Handina kumbobvira ndakaona shura rakadaro. Chinhu chinenge mombe ichi chakazotenderera kunze kwemba ndikaziva kuti imombe tsiru raambuya vangu rehumai rine zamu,” anotsanangudza.
“Pandaichema pakazouya Robert Mupopo naPerence Muridzi vachimhanya vakasvika ndamira panze, mombe iyi vakaiona ichipupa furo kumuromo ichizeya. Vakaedza kuitinha ikaramba kufamba.”
Anotizve chakamunetsa ndechekuti pamba pavo havana mombe uye yakamutunga iyi inogara mudanga riri chinhambwe kubva paimba yaaive arere.
“Mombe iyi inogara kudanga riri chinhambwe chirefu, kudanga rababamudiki,” anodaro.
Chihuri chaiva chakaiswa nemukati pagonhi chinonzi chakadonhera pasi parakatungwa.
Mombe iyi inonzi yakazofamba husiku ikadzokera kudanga kwayo kwayakazoonekwa iri mangwanani akatevera.
Murume uyu anoti akazoenda kumaporofita uko akanobvunzira chiitiko ichi akanzi yaisava mombe, asi kuti varoyi vakanga vamushanyira nemapere avo.
“Kwandakaenda ndakanzi imhepo dzemusha ndikanzi ndaiva ndashanyirwa nevaroyi nemapere avo rinova bere randaiona semombe. Maporofita aya akandikurudzira kuramba ndichibatsirwa pamweya,” anodaro.
Mutambo anoti akabva atiza mumba maairara umu ndokuenda muimba yekubikira nekutya.
“Kupinda mumba umu hana yangu inorova kana nembatya dzirimo handina kuzombodzitora kana kupindamo, ndatopinda muno pamusaka penyu imi mauya (kureva vatori venhau veKwayedza.”
Anoti achiri kurwadziwa muviri wose achiita mapundu uye haana mari yenorapwa kuchipatara.
Anotizve ambuya vake akavataurira nyaya iyi vakamuti kwaiva kudhakwa kwaimudaro, zvisinei kuti mombe yaiva yaonekwa nevanhu vatatu.
Mukoma wake, Edwin Mutambo (33), anoti nyaya iyi semhuri vachiri kutsvaga rubatsiro.
“Ini ndaisavapo, ndakazonzwa ndava kuridzirwa nhare kubva kuMhondoro kunzi wazvinzwa here kuti mwana akuvadzwa nemombe yamutsika mumba husiku. Amai ndivo vakandifonera ndokuzomhanya kumba ndichibva kubasa kwaMurambinda ndikawana chokwadi, mukomana akarara achirwadziwa nekutsikwa,” anodaro.
Amai vaEdious, Enereta Zheke (61) vanoti vakashamiswa zvikuru nezvakaitika.
“Ndakanzi mhanyai Edious mukanonoka munowana afa, atsikwa nemombe mumba. Ndakabva ndaziva kuti yaisava mombe ndokuvati fambai,” vanodaro.